Tentera Darat nafi benarkan berkempen di kem
Oleh MOHD RASDAN AHMAD

9 November 2022, 11:59 pm
PETALING JAYA- Tentera Darat Malaysia (TDM) menafikan kenyataan tular di media sosial ketika ini yang kononnya Panglima Tentera Darat (PTD), Tan Sri Zamrose Mohd. Zain membenarkan Menteri Kanan Pertahanan, Datuk Seri Hishammuddin Tun Hussein untuk berkempen di mana-mana kem tentera darat.
TDM melalui satu kenyataan di sini hari ini menjelaskan, kenyataan PTD telah dimanipulasi oleh pihak berkepentingan dan berupaya menjejaskan imejnya.
Dalam artikel bertarikh 6 November 2022 memetik kenyataan ‘Anggota Tentera diingat tidak terbabit secara langsung kempen PRU15’ telah dimanipulasi.
“Kenyataan yang dimanipulasi adalah; ‘Tetapi saya benarkan mantan Menteri Pertahanan masuk berkempen di dalam mana-mana kem Tentera Darat dia bertanding’.
“Kenyataan ini telah tersebar di aplikasi WhatsApp, adalah tidak wajar kerana disifatkan menyebarkan berita palsu, TDM memandang serius isu ini dan menegaskan bahawa kenyataan ini adalah tidak benar dan dilihat mempunyai unsur tidak baik oleh pihak yang terbabit,” menurut kenyataan itu hari ini.
Tambah TDM, PTD dalam kenyataannya pada sidang akhir di Majlis Penganugerahan Pingat Jasa Malaysia kepada Veteran Angkatan Tentera Malaysia (ATM), baru-baru ini hanya memperingatkan anggota tentera tidak boleh terbabit secara langsung termasuk turun padang berkempen bagi Pilihan Raya Umum Ke-15 (PRU15).

“Ini kerana dianggap melanggar peraturan yang ditetapkan kepada anggota ATM. Malah turut menyatakan bahawa setiap anggota berhak untuk mengundi dan memilih siapa sahaja dalam PRU15 bagi menentukan masa depan negara.
“TDM tidak akan berkompromi dengan mana-mana pihak yang cuba memanipulasi atau cuba memprovokasi melalui penyebaran berita yang tidak benar, yang akan menjejaskan nama baik TDM amnya dan nama baik PTD khususnya,” kata kenyataan itu lagi.
Justeru, TDM meminta semua pihak berhati-berhati dalam menyebarkan sebarang berita atau maklumat yang diterima dan disarankan agar menyemak terlebih dahulu kesahihan sesuatu sumber berita sebelum disebarkan. -KOSMO! ONLINE.


Makcik kental ‘cilok’ tengah bas ketika jalan sesak
Oleh KOSMO!

9 November 2022, 10:00 pm
JAKARTA – Sebuah klip video tular di media sosial Indonesia memaparkan aksi seorang wanita yang menunggang motosikal cuba memotong kenderaan lain di jalan raya yang sesak, lapor laman berita Suara.com.
Video itu dimuat naik dalam akaun Instagram @andreli_48.
Seorang wanita bertudung coklat dirakam menunggang motosikalnya dan membawa bakul hijau di tempat duduk.
Wanita itu dilihat berada di sebelah sebuah bas dan hendak memotong. Keadaan jalan raya yang sesak pada ketika itu menyukarkan dia untuk melintasi bas bersebut.
Walaupun membawa barang yang besar dan boleh melanggar pemandu lain, wanita itu tetap cuba untuk memotong di tengah jalan.
Apabila sebuah bas dari arah bertentangan menghampiri, dia hanya mencondongkan motosikal untuk mengelak dilanggar. Penunggang motosikal lain dilihat hairan dengan aksi tangkas wanita tersebut.

Tidak diketahui di mana video itu dirakam namun, jika dilihat pada nombor pendaftaran motosikal itu, dia disyaki berada di wilayah Jawa Tengah.
Video tersebut mendapat perhatian netizen di ruangan komen.
“Tidak sabar. Kalau memang sudah lewat kenapa tidak bertolak semalam,” kata seorang netizen.
“Sudahlah tidak pakai topi keledar, jalan sesak tetapi dia mahu cepat. Nanti kena langgar marah-marah,” kata netizen lain. – Agensi


PRU15: Bukan keputusan individual untuk kerjasama dengan parti lain – PM
Oleh DIYANATUL ATIQAH ZAKARYA

9 November 2022, 9:24 pm
ALOR GAJAH – Perdana Menteri, Datuk Seri Ismail Sabri Yaakob menegaskan keputusan untuk sebarang kerjasama dengan mana-mana pihak termasuk PKR perlu diputuskan parti, sekiranya sebuah kerajaan campuran perlu dibentuk selepas Pilihan Raya Umum Ke-15 (PRU15).
Beliau berkata, perkara itu merupakan satu langkah besar yang akan diambil Barisan Nasional (BN), sekali gus memerlukan persetujuan bersama dan bukannya oleh seorang pemimpin sahaja.
“Itu keputusan besar, sebab ini parti yang perlukan putuskan, kita tidak boleh individu yang buat keputusan (sama ada) nak PKR ke, nak PH (Pakatan Harapan) ke, tak nak itu, tak nak ini, parti yang buat keputusan,” katanya kepada pemberita ketika membuat Jelajah Mesra di Pekan Durian Tunggal, di sini, hari ini.
Beliau berkata demikian ketika ditanya pemberita sama ada Barisan Nasional (BN) akan bekerjasama dengan PKR untuk membentuk sebuah kerajaan campuran sekiranya tiada mana-mana parti mendapat majoriti mudah.
Tambah Naib Presiden UMNO itu, beliau melihat keperluan terhadap kerajaan campuran bagi mengelakkan berlakunya ‘Parlimen tergantung’.
“Kalau tak ada satu parti yang mempunyai simple majority (majoriti mudah), tentu sahaja untuk membentuk kerajaan kena ada kerajaan campuran, jika tidak Parlimen akan tergantung.

“Memang saya setuju, memang kena ada ‘coalition’ lah kena ada kerajaan campuran,” ujarnya


PRU15: Kain rentang Mohamed Khaled dikoyak
Oleh MASTURAH SURADI

9 November 2022, 11:50 pm
KOTA TINGGI – Polis Kota Tinggi menerima laporan khianat terhadap kain rentang digantung memaparkan gambar calon Barisan Nasional (BN) Datuk Seri Mohamed Khaled Nordin di Kampung Gembut, Tanjung Sedili malam tadi.
Ketua Polis Daerah Kota Tinggi, Superintendan Hussin Zamora berkata laporan diterima pada pukul 12.01 pagi dimana hasil siasatan mendapati banner tersebut telah digantung pada tiang elektrik dan tiang papan tanda tepi simpang Jalan Klinik, setinggi enam kaki
Katanya, bagaimanapun suspek yang melakukan perbuatan itu masih belum dapat dikenal pasti.
“Pihak polis sentiasa melakukan pemantauan dan rondaan di sekitar kawasan tempat kejadian dan seluruh daerah Kota Tinggi bagi memantau aktiviti jenayah seumpama ini tidak berlaku lagi.
“Pihak polis juga ingin menasihati kepada mana-mana individu atau kumpulan supaya tidak mencetuskan provokasi yang akan menganggu gugat keamanan daerah Kota Tinggi,” katanya di sini hari ini.
Hussin berkata, kes disiasat dibawah Seksyen 427 Kanun Keseksaan jika disabitkan kesalahan boleh dikenakan hukuman penjara selama tempoh yang boleh sampai dua tahun atau dengan denda, atau dengan kedua-duanya.-KOSMO! ONLINE


Bas bawa pelajar UPSI terbabas di Kota Malim Prima
Oleh ASLIZA MUSA

9 November 2022, 9:14 pm
TANJUNG MALIM – Sebuah bas yang membawa pelajar Universiti Pendidikan Sultan Idris (UPSI) terbabas ke cerun bukit di Jalan Slim Lama dekat Kota Malim Prima di sini petang tadi.
Kejadian sekitar pukul 7 petang itu berlaku ketika bas berkenaan dalam perjalanan menghantar pelajar pulang ke asrama, namun tidak mengakibatkan kemalangan jiwa.
Difahamkan, seramai 11 pelajar cedera, manakala pemandu bas yang tersepit telah berjaya dikeluarkan pasukan bomba.
Ketua Polis Daerah Muallim, Superintendan Mohd. Hasni Mohd. Nasir berkata, maklumat awal diterima pada pukul 7.03 petang yang memberitahu terdapat sebuah bas terbabas sendiri.
“Siasatan awal mendapati terdapat kira-kira 60 penumpang terdiri daripada pelajar UPSI yang mana 11 penumpang dan pemandu cedera ringan.
“Kesemua mereka dibawa ke Hospital Slim River untuk rawatan. Siasatan sedang dijalankan bagi mengenal pasti punca kejadian,” katanya. – KOSMO! ONLINE


12 pasukan memburu Piala Dunia MiniFootball SAM-Media
Oleh KOSMO!

9 November 2022, 8:32 pm
KUALA LUMPUR – Menjelang Piala Dunia Qatar 2022, Persatuan Penulis-Penulis Sukan Malaysia (SAM) mengambil peluang untuk menghangatkan lagi kejohanan berprestij itu dengan menganjurkan pertandingan Piala Dunia MiniFootball SAM-Media 2022, pada 12 November ini.
Pengerusi Jawatankuasa Exco Sukan SAM Bazly Azmi berkata, sejak penyertaan dibuka pada 3 hingga 7 November, kejohanan itu telah mendapat sambutan cukup menggalakkan dengan penyertaan penuh 12 pasukan dalam kalangan pengamal media sukan Malaysia.
Antara agensi yang terlibat adalah Utusan Malaysia, Kosmo!, TV3, RTM, BERNAMA, Harian Metro, Berita Harian, MFL, Astro Awani, Cakap Sukan, NST dan Astro Arena.
“Bukan sahaja hebat menulis berita malah kami juga hebat bersukan. Kejohanan ini bakal menjadi penentu siapa yang terbaik dalam kalangan terbaik.
“Objektif utama kejohanan ini adalah bagi mengeratkan lagi hubungan antara pengamal-pengamal media sukan di Malaysia, selain menghangatkan saingan Piala Dunia yang bakal berlangsung 20 November ini,” katanya.
Kejohanan berkenaan akan diadakan Sabtu ini di Padang Turf Majlis Sukan Negara (MSN) Bukit Jalil dengan sepak mula dijadualkan bermula pukul 8 pagi.

Mengikut format pertandingan, 12 pasukan akan berentap dalam dua kumpulan secara round-robin sebelum dua pasukan terbaik dalam setiap kumpulan layak beraksi di separuh akhir dan seterusnya penentuan juara.
Empat pasukan terbaik akan membawa pulang hadiah wang tunai dengan tempat ke-3 dan 4 meraih RM250, naib juara RM500 manakala juara RM1,000 serta trofi.
Dalam pada itu, Liga Bola Sepak Malaysia (MFL) menjadi penaja bola rasmi kejohanan Piala Dunia MiniFootball SAM-Media 2022.
Majlis ringkas penyerahan disempurnakan Presidennya MFL, Datuk Ab Ghani Hassan kepada Timbalan Pengerusi Exco Sukan SAM Rozaidi Zulkifli. – KOSMO! ONLINE


29,000 anggota bomba siap siaga, cuti dibeku hadapi banjir
Oleh ISKANDAR SHAH MOHAMED

9 November 2022, 8:10 pm
KUALA SELANGOR – Seramai 29,000 anggota bomba dalam tahap kesiapsiagaan tinggi menghadapi banjir terutama ketika hari pengundian Pilihan Raya Umum ke-15 (PRU15) di seluruh negara.
Menteri Perumahan dan Kerajaan Tempatan, Datuk Seri Reezal Merican Naina Merican berkata, kesiapsiagaan itu bukan hanya melibatkan Jabatan Bomba dan Penyelamat Malaysia (JBPM), malah dibantu pasukan bomba bantuan dan sukarela.
“Anggota dan aset bomba sudah diatur gerak dan sentiasa bersiap siaga membantu terutama dalam situasi kecemasan.
“Kesiapsiagaan itu sudah bermula awal dan kita meneliti sebarang kebarangkalian dalam semua aspek termasuk laporan daripada Jabatan Meteorologi (MetMalaysia),” katanya ketika ditemui pada program Kenduri Rakyat di Kampung Bunut Cherakah di sini, hari ini.
Jelas beliau, cuti pegawai dan anggota turut dibekukan bagi persediaan operasi membantu dan menyelamat mangsa banjir.
“Selain itu, waktu operasi penugasan dilanjutkan dari 12 jam kepada 24 jam. Pasukan Gerak Cepat (Red Team) turut digerakkan bagi memantapkan persiapan  khidmat kebombaan dan penyelamatan sedia ada,” ujarnya.-KOSMO!ONLINE


Warga emas terkorban dalam nahas dua kereta
Oleh TUAN NURHIDAYAH TUAN AB.GHANI

9 November 2022, 8:06 pm
SUBANG JAYA – Seorang lelaki warga emas berusia 65 tahun meninggal dunia setelah kereta dipandunya bertembung dengan sebuah lagi kereta di persimpangan lampu isyarat USJ 4, di sini tengah hari tadi.
Ketua Polis Daerah Subang Jaya, Asisten Komisioner Wan Azlan Wan Mamat berkata, kemalangan kira-kira pukul 12.05 tengah hari itu membabitkan dua jenis kereta iaitu Perodua Bezza dan Honda HRV.
Menurutnya, lokasi kemalangan di laluan simpang ‘T’ berlampu isyarat dan terdapat kotak kuning di pertengahan lampu isyarat berkenaan.
“Semasa kejadian, difahamkan lampu isyarat terpadam dan sedang dalam proses baik pulih oleh pihak Majlis Bandaraya Subang Jaya (MBSJ).
“Siasatan awal mendapati, kejadian berlaku apabila Perodua Bezza yang datang dari arah USJ 4 ingin membelok ke simpang kanan arah menghala ke Persiaran Murni telah dilanggar di bahagian kiri sebelah penumpang hadapan oleh Honda HRV yang sedang bergerak lurus dari arah SS19 menghala ke USJ 5,” katanya dalam kenyataan hari ini.
Menurut Wan Azlan, pelanggaran dua buah kereta tersebut telah menyebabkan mangsa yang memandu Perodua Bezza maut di tempat kejadian, manakala pemandu Honda HRV hanya mengalami kecederaan ringan iaitu calar di bahagian kepala.

“Mangsa telah dibawa ke Pusat Perubatan Universiti Malaysia (PPUM) untuk bedah siasat dan siasatan lanjut masih dijalankan di bawah Seksyen 41(1) Akta Pengangkutan Jalan 1987,” ujarnya.
Orang ramai yang mempunyai maklumat kejadian diminta tampil bagi membantu siasatan dengan menghubungi Pegawai BSPT IPD Subang Jaya, Inspektor Ngo Su Siao di talian 016-9231558. -KOSMO! ONLINE.


PRU15: Calon BN, PH bertembung kempen di pasar malam
Oleh NOR AINNA HAMZAH

9 November 2022, 7:51 pm
REMBAU – Dua daripada lima calon kerusi Parlimen Rembau pada Pilihan Raya Umum Ke-15 (PRU-15) bertembung ketika berkempen di Pasar Malam Chembong, di sini, petang tadi.
Calon Barisan Nasional (BN) yang juga Timbalan Presiden UMNO, Datuk Seri Mohamad Hasan dan calon Pakatan Harapan (PH) Jufitri Joha secara kebetulan bertembung pada pukul 6.24 petang dalam jadual bertemu pengundi di tempat yang sama.
Sebelum kehadiran mereka, pengikut kedua-dua parti sudah pun berada di pasar malam tersebut dan Mohamad atau lebih dikenali sebagai Tok Mat tiba sekitar pukul 5.50 petang, manakala calon PH tiba 20 minit selepas itu.
Mereka bertembung di pertengahan pasar malam dan kedua-dua calon sempat beramah mesra.
Bagi pengunjung di lokasi berkenaan, Amira Hassan, 36, berkata, dia tidak menyangka akan bertembung dengan calon PRU15 di lokasi berkenaan dalam waktu yang sama.
“Rasa seronok sebab berpeluang bergambar terutamanya dengan Tok Mat. Bagaimanapun, sebagai pengundi, besar harapan saya agar PRU15 ini akan dapat membentuk sebuah kerajaan yang stabil dan tidak ‘berkecamuk’ lagi,” ujarnya.-KOSMO! ONLINE


Pesohor YouTube dikecam makan sup kelawar
Oleh KOSMO!

9 November 2022, 9:00 pm
BANGKOK – Seorang pesohor YouTube di Thailand menjadi mangsa kecaman netizen kerana memuat naik satu klip video memaparkan aksi dia memakan sup kelawar dan menggalakkan orang lain untuk memakannya, lapor laman berita Thaiger semalam.
Menerusi saluran YouTube miliknya yang diberi nama ‘Gin Zap Bep Nua Nua’ (makan pedas dan sedap), wanita itu dilihat mengoyak daging kelawar yang dimasak sup bersama tomato ceri, sebelum mencelupnya ke dalam sos pencicah yang dipanggil Nam Jim.
Wanita itu menyuarakan ‘keenakan’ rasa kelawar dan membandingkan rasa haiwan itu dengan daging tikus.
Pada satu ketika, dia mengangkat daging kelawar itu dan berkata: “Ia mempunyai gigi.”
Setelah memakan daging haiwan eksotik itu, dia kemudian mengunyah tulang kelawat tersebut sambil berkata bahawa ia sangat lembut.
“Anda tidak boleh mengambil ringan (risiko) dengan kelawar,” kata Profesor Teerawat Hemajuta dari Fakulti Perubatan di Universiti Chulalongkorn.

Menurut beliau, kelawar mengandungi patogen yang beoleh membuatkan manusia sakit teruk dan memulakan satu lagi wabak penyakit.
“Walaupun dimasak dengan betul, masih terdapat risiko tinggi untuk manusia dijangkiti,” katanya.
Video itu mendapat pelbagai reaksi netizen di ruangan komen.
“Jika anda mati, matilah seorang diri. Tiada siapa yang akan menyalahkan anda. Tetapi anda akan dikutuk jika memulakan wabak,” kata seorang netizen.
“Anda meletakkan diri anda dalam risiko. Kalau sakit jangan bebankan doktor dan jururawat,” komen netizen lain. – Agensi


PRU15: Mahathir akui GTA kurang sokongan di beberapa lokasi
Oleh MOHD YUNUS YAKKUB

9 November 2022, 7:29 pm
SHAH ALAM – Gerakan Tanah Air (GTA) mengakui terdapat kawasan Parlimen yang ditandingi kurang mendapat sokongan menggalakkan daripada orang ramai.
Pengerusi Penaja GTA, Tun Dr. Mahathir Mohamad berkata, pihaknya akan berusaha menarik pengundi dengan memastikan masyarakat mengetahui manfaat akan diperoleh sekiranya memilih parti itu.
“Saya nampak di sini (Shah Alam) mendapat sokongan baik dan yakin boleh menang di kawasan ini dengan bantuan semua orang.
“Tetapi tentu ada kawasan-kawasan kurang baik dan kita sudah usahakan supaya mereka faham apa yang GTA lakukan dan manfaat akan diperoleh kalau GTA menang,” katanya ketika ditemui pemberita selepas program walkabout di tapak niaga pasar malam Seksyen 24, di sini hari ini.
Pengerusi Pejuang itu bagaimanapun yakin GTA mampu menang di banyak kerusi Parlimen termasuk di Langkawi, Kubang Pasu dan Jerlun.
Tambah Dr. Mahathir, rakyat negara ini perlu memilih kerajaan yang kukuh tanpa perlu gabungan mana-mana parti bagi mengelakkan politik bergolak semula seperti yang berlaku ketika ini.

“Mungkin ada gabungan, tetapi rakyat lebih baik pilih kerajaan secara langsung, tidak perlu ada gabungan.
“Apabila ada gabungan akan bergolaklah politik macam lihat sekarang ini, ada yang jatuh, ada yang naik. Pelbagai kerenah yang ada pada orang politik ini pasal nak rebut tempat.
“Sebab itu, ada pintu belakang dan tebuk atap serta sebagainya. Tidak suka suruh bubar Parlimen, ada pilihan raya, jadi politik kita akan jadi ombak tak tentu arah,”ujarnya. -KOSMO!ONLINE


Lelaki maut kereta hilang kawalan, langgar tiang MRT
Oleh HARRITH HISHAM

9 November 2022, 8:13 pm
KAJANG – Seorang lelaki maut selepas gagal mengawal kereta yang dipandu lalu melanggar tiang landasan Transit Aliran Massa (MRT) di Jalan Reko di sini, hari ini.
Dalam kejadian kira-kira pukul 9.50 pagi itu, mangsa disahkan meninggal dunia di tempat kejadian oleh pegawai perubatan.
Ketua Polis Daerah Kajang, Asisten Komisioner Mohd. Zaid Hassan berkata, mangsa merupakan seorang lelaki tempatan berusia 35 tahun memandu kereta jenis Hyundai Gets menuju ke arah Bandar Kajang.
“Namun, apabila tiba di susur jalan berhampiran bangunan Persatuan Dhammaduta Malaysia, kereta yang dipandu mangsa dipercayai telah hilang kawalan sebelum melanggar tiang landasan MRT.
“Polis masih menjalankan siasatan lanjut untuk mengetahui punca sebenar kemalangan berlaku,” katanya dalam kenyataan hari ini.
Kes tersebut akan disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Lamborghini ‘bau kedai’ remuk akibat kemalangan
Oleh KOSMO!

9 November 2022, 8:00 pm
BANGKOK – Seorang pemandu terpaksa ‘berputih mata’ apabila dia merosakkan kereta Lamborghini baharu miliknya yang berharga kira-kira £270,000 (RM1.47 juta) dalam satu kemalangan yang melibatkan beberapa kenderaan di lebuh raya Thailand, lapor akhbar The Sun semalam.
Lima orang dilaporkan cedera dalam kemalangan tersebut yang berlaku berhampiran Lapangan Terbang Antarabangsa Don Mueang di Bangkok.
Lamborghini Aventador kuning yang dimiliki lelaki dari Singapura itu mempunyai nombor pendaftaran berwarna merah, yang menunjukkan bahawa dia baharu sahaja membeli supercar tersebut.
Kereta itu boleh dipandu pada kelajuan mencecah 350 kilometer sejam (km/j) dengan jarak 0 hingga 96 km/j dalam masa 2.8 saat.
Lelaki itu didakwa menyebabkan kemalangan di lebuh raya tersebut pada 5 November lalu, demikian menurut seorang jurucakap polis trafik.
Pegawai yang tiba di lokasi kejadian menemui beberapa tiang utiliti dan penghadang jalan berselerak di seberang jalan bersama beberapa kenderaan yang remuk.

Perkhidmatan kecemasan menemui kereta Lamborghini kuning itu tidak jauh daripada beberapa kenderaan lain yang rosak.
Siasatan awal mendapati lelaki itu memandu laju berhampiran lapangan terbang dan menyebabkan pelanggaran selepas merempuh sebuah kereta Toyota.
Lamborghini itu kemudian melanggar tiang utiliti dan bekalang trap pikap sebelum merempuh penghadang lalu terbalik. Pemiliknya kemudian dibawa ke balai polis tempatan untuk disoal siasat.
Polis sedang meneliti rakaman televisyen litar tertutup (CCTV) di kawasan itu untuk menentukan sama ada tindakan lanjut akan diambil. – Agensi


Mahkamah: Kelindan lori hina Islam di Facebook didenda RM12,000
Oleh NUZULSHAM SHAMSUDDIN

9 November 2022, 7:45 pm
KUALA LUMPUR – Gara-gara membuat komen jelik menghina agama Islam di laman sosial Facebook, seorang kelindan lori didenda RM12,000 oleh Mahkamah Sesyen di sini hari ini.
Hakim Nor Hasniah Ab Razak menjatuhkan hukuman denda itu terhadap Tham Wai Yuen, 49, selaku Orang Kena Saman (OKS) selepas lelaki itu menukar pengakuan kepada bersalah.
Sekiranya jumlah denda itu gagal dibayar, OKS boleh dipenjara selama enam bulan.
Mengikut pertuduhan, Wai Yuen didakwa secara sedar membuat dan memulakan hantaran komunikasi yang jelik sifatnya di ruangan komen yang menghina agama Islam menggunakan akaun Facebook miliknya dengan niat untuk menyakitkan hati orang lain.
Hantaran komen yang dibuat pukul 2.30 petang pada 4 April 2020 itu kemudian telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Menara KPJ, di sini pukul 5 petang pda 20 April lalu.
Berikutan itu pertuduhan dikemukakan mengikut Seksyen 233(1)(a) Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara sehingga satu tahun atau kedua-duanya.

Terdahulu, Timbalan Pendakwa Raya Nurilya Ellyna Norazman memohon hukuman setimpal berbentuk pengajaran kepada OKS dan masyarakat dengan mengambil kira komen jelik yang dibuat oleh lelaki itu.
Bagaimanapun peguam Zaid Abd Malek mewakili OKS memohon anak guamnya hanya dikenakan hukuman denda dengan jumlah yang minima kerana anak guamnya hanya bekerja sebagai kelindan lori selain meenghidap penyakit darah tinggi. – KOSMO! ONLINE


PRU15: MCA, BN Johor sokong Ismail Sabri jadi PM 10
Oleh MOHD SHARKAWI LONDING

9 November 2022, 7:25 pm
JOHOR BAHRU – MCA tetap dengan pendirian menyokong Perdana Menteri (PM), Datuk Seri Ismail Sabri Yaakob sebagai PM ke-10, jika Barisan Nasional (BN) memenangi Pilihan Raya Umum Ke-15 (PRU15).
Presiden MCA, Datuk Seri Dr. Wee Ka Siong berkata, sokongan itu membolehkan Naib Presiden UMNO berkenaan meneruskan tugas sebagai ketua kerajaan bagi memastikan agenda membela rakyat sentiasa dilaksanakan.
“Sebelum ini, apabila Majlis Tertinggi UMNO mencadangkan Datuk Seri Ismail Sabri sebagai calon Perdana Menteri, MCA sokong cadangan itu.
“Datuk Seri Ismail Sabri bukan hanya akan menjadi Perdana Menteri yang ke-9, malah beliau akan terus diangkat sebagai Perdana Menteri yang ke-10 nanti,” katanya pada Majlis Ramah Mesra Perdana Menteri Bersama Warga Parlimen Ayer Hitam, di sini hari ini.
Sementara itu, Hasni yang juga Pengerusi Badan Perhubungan UMNO Johor, turut menyatakan bahawa seluruh kepimpinan UMNO bahagian di negeri ini menyatakan sokongan tanpa belah bahagi kepada Ismail Sabri untuk diangkat sebagai Perdana Menteri.
Katanya, sokongan itu dinyatakan dalam Persidangan UMNO Bahagian masing-masing sebelum ini.-KOSMO! ONLINE


Tutup operasi sehingga temui punca kerosakan LRT
Oleh ADNAN IBRAHIM

9 November 2022, 7:07 pm
BARU PAHAT – Laluan di antara Stesen LRT Kelana Jaya dan Stesen LRT Ampang Park tidak akan dibenarkan beroperasi sehingga punca kerosakan sebenar dapat dikenal pasti dan diatasi sepenuhnya.
Menteri Pengangkutan, Datuk Seri Ir. Wee Ka Siong berkata, penutupan bagi mengelakkan keadaan lebih teruk selain mengelakkan daripada berlaku perkara tidak diingini.
Katanya, sehingga kini beliau hanya diberitahu tentang kejadian laluan berkenaan kehilangan signal di antara pusat kawalan dan tren, namun masih tidak dimaklumkan punca sebenar kejadian.
“Untuk itu, laluan berkenaan akan ditutup selama tujuh hari mulai bagi kerja-kerja baik pulih sistem dilakukan dan hanya akan dibuka selepas ia benar-benar boleh beroperasi bagi mengelakkan sebarang kejadian tidak diingini berlaku.
“Pihak Prasarana juga dingatkan sentiasa memberikan maklumat kepada orang ramai perkembangan kerja baik pulih laluan berkenaan bagi membolehkan mereka membuat perancangan perjalanan sama ada menggunakan alternatif pengangkutan lain,” katanya selepas Majlis Ramah Mesra bersama Perdana Menteri, Datuk Seri Ismail Sabri Yaakob di Komplek Balai Orang Ramai di Taman Suria, Ayer Hitam, hari ini.
Dalam pada itu, Prasarana dalam kenyataannya berkata, semua perkhidmatan LRT Laluan Kelana Jaya akan menamatkan operasi lebih awal iaitu pada pukul 11 malam bagi memberi lebih masa kepada pasukan kejuruteraan untuk melaksanakan kerja rektifikasi dan baik pulih

Pihak Rapid Rail juga akan berusaha untuk menyelesaikan masalah rumit itu dalam masa tersingkat, manakala perkhidmatan bas perantara percuma akan disediakan bagi menampung penumpang dan mengurangkan kesesakan di stesen yang terjejas.-KOSMO! ONLINE


Siswa jadi hero, terjun tasik ‘selamatkan’ telefon bimbit
Oleh NUR ALWANI A. BAKAR

9 November 2022, 6:52 pm
PETALING JAYA – Seorang siswa digelar hero apabila sanggup terjun untuk ‘menyelamatkan’ telefon bimbit pelajar perempuan yang terjatuh di dalam tasik di Universiti Malaysia Sarawak, semalam.
Menerusi satu video yang dimuat naik pelajar perempuan itu di akaun TikTok @Mumu dengan kapsyen ‘Tragedi November’ memperlihatkan dirinya menangis teresak-esak kerana telefon bimbitnya terjatuh.
Berdasarkan komen di hantaran video tersebut, rata-rata pengguna akaun TikTok mengusik pelajar perempuan itu dengan siswa terbabit.
“Sebab itu, jambatan tersebut digelar sebagai jambatan cinta,” komen Bunga.
“Tahniah, dapat jodoh daripada tasik,” tulis Syaa di ruangan komen.
Dalam pada itu, terdapat juga netizen yang melawak bahawa ikan sekarang suka makan telefon bimbit daripada roti.

“Kebiasaannya orang bagi roti untuk ikan dekat tasik, jarang orang bagi telefon bimbit untuk ikan,” seloroh Muaiaman.
“Cuba periksa buku kenalan, mana tahu kalau ada ikan di tasik bagi nombor telefon,” tulis Ms.
Video tersebut telah menerima sebanyak 610,000 tontonan dengan 511 perkongsian dan 53,200 tanda suka. -KOSMO! ONLINE


Abang ‘Foodpanda’ redah banjir cari rezeki
Oleh MUHAMMAD HAIKAL RAMLI

9 November 2022, 6:45 pm
PETALING JAYA – Tindakan seorang penghantar makanan meredah banjir untuk menghantar pesanan pelanggan menyentuh hati serta meraih pujian orang ramai.
Menerusi perkongsian video di TikTok oleh @echa.cha__ memperlihatkan seorang lelaki menunggang motosikal sanggup meredah banjir demi memastikan pelanggan menerima pesanan dengan baik dan cepat.
Rata-rata orang ramai memuji sikap penghantar makanan tersebut kerana begitu gigih mencari rezeki walaupun dalam keadaan cuaca yang tidak mengizinkan.
“Tetap hantar pesanan walaupun banjir, pelanggan je tidak faham penghantar makanan, asyik mahu marah sahaja,” komen pengguna TikTok.
“Dalam mencari sesuap nasi sanggup redah. Tanpa penghantar makanan, makanan tidak akan sampai.
“Moga semua penghantar makanan dimurahkan rezeki dan selamat dalam bekerja walaupun hujan, panas, banjir dilalui,” komen seorang lagi pengguna TikTok.

“Aku kalau hujan aku tidak jadi membuat pesanan kerana kasihankan mereka tetapi bila fikir balik, ini punca pendapatan mereka, jadi aku hormat sangat dengan penghantar makanan ini, rajin cari rezeki,” tulis pengguna TikTok yang lainnya.
Dalam pada itu, terdapat juga orang ramai yang meminta penghantar makanan tersebut untuk lebih berhati-hati kerana bimbang kejadian yang tidak diingini berlaku.
“Hati-hati abang, risau dalam banjir ni banyak benda yang tidak dijangka boleh berlaku. Apapun saya doakan yang terbaik buat abang,” tulis pengguna TikTok di ruangan komen.
Setakat ini, video tular tersebut telah meraih sebanyak lebih 1 juta tontonan, 77,800 tanda suka dengan 960 perkongsian. – KOSMO! ONLINE


LRT tidak beroperasi, Prasarana mohon maaf | 15 MINIT MMTV 9 November 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

9 November 2022, 7:02 pm


PDB, EPMB perkenal stesen penukaran bateri untuk EV dua roda
Oleh KOSMO!

9 November 2022, 7:17 pm
PETALING JAYA – Petronas Dagangan Berhad (PDB) telah memeterai memorandum persefahaman dengan tiga syarikat untuk mempercepatkan lagi penggunaan mobiliti elektrik.
Tiga syarikat tersebut adalah Gentari Green Mobility Sdn Bhd, EP Blueshark Sdn Bhd, Blueshark Holding Limited dan Handal Indah Sdn Bhd.
Pengarah Urusan dan Ketua Pegawai Eksekutif PDB, Azrul Osman Rani berkata, perkongsian strategik ini akan mengukuhkan lagi peranan penting Kumpulan dalam keseluruhan rantaian nilai mobiliti elektrik bersepadu dengan melancarkan stesen penukaran bateri untuk kenderaan dua roda elektrik dan infrastruktur pengecasan bagi bas elektrik masing-masing di stesen Petronas.
 “Sementara kami terus mempelbagaikan perniagaan bukan bahan api, kami juga mempergiatkan usaha kami untuk menyokong mobiliti elektrik kerana ia akan membolehkan kami merealisasikan potensi pertumbuhan pasaran EV.
“Ini diperkukuhkan lagi melalui kerjasama antara PDB dan Gentari, bersama EP Blueshark, Blueshark Holding Limited dan Handal Indah untuk mewujudkan ekosistem yang lebih kondusif untuk pengguna EV,” katanya.
Beliau berkata demikian dalam kenyataan yang dikeluarkan bersempena majlis memeterai MoU tersebut di sini semalam.

MoU pertama adalah mengenai kerjasama dalam perniagaan penukaran bateri dua roda elektrik telah ditandatangani oleh Azrul Osman dengan Pengerusi Eksekutif EP Blueshark, Hamidon Abdullah dan Ketua Pegawai Eksekutif Kumpulan Blueshark Holding Limited, Jeff Chong Chen Wai .
MoU ini akan menyaksikan semua pihak bekerjasama dalam pembangunan perniagaan, bermula dengan pemasangan Stesen Tukar Bateri di sembilan stesen PETRONAS dalam pelaksanaan perintis dua peringkat.
Selain itu, Pengerusi Eksekutif EP Manufacturing Berhad (EPMB), Hamidon Abdullah menerangkan, pihaknya teruja kerana PDB mengiktiraf usaha dan keupayaan syarikat.
“Pendekatan kami adalah berasaskan sistem untuk dilaksanakan bersama rakan kongsi utama kami.
“Kerjasama ini adalah mengenai meneroka rantaian nilai berpotensi tinggi di masa hadapan, dan cara kami boleh meletakkan diri kami dan rakan kongsi kami untuk mendapat manfaat daripada teknologi EV yang berkembang,” ujarnya.
 MoU kedua adalah mengenai kerjasama dalam infrastruktur pengecasan bas elektrik komersial ditandatangani oleh Azrul Osman dengan Ketua Pegawai Mobiliti Hijau Gentari, Shah Yang Razalli dan Pengarah Eksekutif Handal Indah, Lim Chern Chuen.
Melalui MoU ini, tiga stesen Petronas di Johor akan dipasang dengan pengecas DC pantas EV untuk memberi peluang pengecasan untuk bas elektrik Handal Indah yang beroperasi di laluan itu, serta kepada orang ramai.
Projek perintis ini akan menyediakan PDB dengan pengalaman yang lebih mendalam, sebelum merangka penyelesaian terperinci kepada perniagaan yang berdaya maju untuk PDB. -KOSMO! ONLINE


PRU15: Ismail Sabri beri bayangan KJ boleh jadi PM masa depan
Oleh MOHD SHARKAWI LONDING

9 November 2022, 6:00 pm
BATU PAHAT – Perdana Menteri, Datuk Seri Ismail Sabri Yaakob mengakui calon Barisan Nasional (BN) Parlimen Sungai Buloh, Khairy Jamaluddin, layak terajui negara pada masa depan.
Ismail Sabri berkata, langkah pertama adalah Khairy perlu memenangi pilihan raya dan mendapat sokongan majoriti parti terlebih dahulu sebelum dilantik memegang jawatan sebagai Perdana Menteri (PM).
“Okay, memang (saya) doa untuk Khairy dan dia kata pun bukan sekarang, akan datang. Memang dia layak untuk menjadi Perdana Menteri akan datang.
“Kalau kita menang pilihan raya, dapat sokongan daripada parti, tentu sahaja Khairy antara seorang yang layak untuk menjadi Perdana Menteri suatu masa nanti,” katanya.
Calon BN Parlimen Bera itu berkata demikian ketika ditemui selepas menghadiri Majlis Ramah Mesra Perdana Menteri Bersama Warga Parlimen Ayer Hitam di Taman Suria di sini, hari ini.-KOSMO! ONLINE


[VIDEO] Lelaki berjaket ragut penumpang Myvi dicekup
Oleh TUAN NURHIDAYAH TUAN AB.GHANI

9 November 2022, 6:16 pm
KUALA LUMPUR – Lelaki warga tempatan yang terlibat dalam kejadian ragut melibatkan seorang wanita di dalam sebuah Perodua Myvi di Jalan Genting Klang, Setapak berjaya di tahan di sini semalam.
Ketua Polis Daerah Wangsa Maju, Superintendan Ashari Abu Samah berkata, mangsa wanita terbabit telah tampil membuat laporan polis pada 5 November lalu dan perkara itu telah disahkan oleh Bahagian Siasatan Jenayah Ibu Pejabat Daerah (IPD) Wangsa Maju.
Susulan laporan itu katanya, polis berjaya menangkap suspek utama, yang juga lelaki warga tempatan sekitar pukul 11.30 malam semalam.
“Mangsa berada di dalam kereta bahagian penumpang hadapan dan berhenti di lampu isyarat, ketika itu cermin tingkap dalam keadaan terbuka.
“Suspek yang berusia 32 tahun tersebut dari arah belakang dengan menaiki sebuah motosikal terus meragut telefon bimbit mangsa lalu melarikan diri,” katanya dalam kenyataan hari ini.
Ashari berkata, pihaknya berjaya merampas barang kes iaitu sebuah telefon bimbit dan suspek kini  direman selama tujuh hari bermula semalam sehingga Isnin minggu.

Terdahulu katanya, polis mengesan video berdurasi 7 saat yang memaparkan kejadian ragut berkenaan di aplikasi TikTok kira-kira pukul 10 pagi tadi.-KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PRU15: N. Sembilan pula umum cuti 18 November
Oleh NOR AINNA HAMZAH

9 November 2022, 6:39 pm
SEREMBAN – Kerajaan Negeri Sembilan bersetuju untuk memberikan cuti umum pada 18 November (Jumaat) ini iaitu sehari sebelum Pilihan Raya Umum Ke-15 (PRU15).
Setiausaha Kerajaan Negeri Sembilan, Datuk Dr. Razali Ab Malik berkata, keputusan berkenaan diputuskan dalam Majlis Mesyuarat Kerajaan Negeri yang bersidang hari ini.
“Cuti umum ini adalah untuk menggalakkan rakyat Negeri Sembilan membuat persiapan dan menunaikan tanggungjawab sebagai pengundi dalam PRU15 pada 19 November 2022,” katanya dalam satu kenyataan, hari ini.
Terdahulu, Menteri Besar Selangor, Datuk Seri Amirudin Shari mengisytiharkan 18 Nov sebagai cuti umum negeri.
Dalam sidang media hari ini, Amirudin berkata keputusan itu dibuat selepas mempertimbangkan pengundi yang bekerja dan menetap di Selangor dan perlu pulang ke kampung halaman masing-masing untuk mengundi.-KOSMO! ONLINE


Lorong Rakyat, inisiatif penjenamaan Bank Rakyat tarik pengunjung
Oleh SITI A'ISYAH SUKAIMI

9 November 2022, 6:58 pm
PETALING JAYA – Lorong Rakyat yang juga inisiatif penjenamaan Bank Rakyat di Kampung Nelayan Warna-Warni Seberang Ramai, Kuala Perlis mampu menarik lebih ramai pengunjung ke destinasi tersebut yang semakin terkenal dalam kalangan pengunjung tempatan dan luar negara.
Menurut kenyataan Bank Rakyat, pelbagai aktiviti penjenamaan dan pengindahan lain yang dilaksanakan oleh Bank Rakyat di kampung tersebut.
“Ia termasuk melaksanakan aktiviti mengecat 16 rumah secara gotong-royong bersama warga kerja cawangan Bank Rakyat serta penduduk kampung dengan kerjasama Majlis Agama Islam dan Adat Istiadat Melayu Perlis (MAIPs) menerusi program kesukarelawanan BaktiRAKYAT Bank Rakyat.
“Selain itu, inisiatif Kebun Nuri Nutrisi Bank Rakyat turut dilaksanakan dengan kerjasama Lembaga Pemasaran Pertanian Persekutuan (Fama) bagi membantu penduduk kampung dalam kalangan B40 menjana pendapatan secara lestari dengan menguruskan tanaman.
“Hasil tersebut boleh dijual, sekali gus meningkatkan ekonomi mereka selain menjamin sekuriti makanan,” katanya hari ini.
Terdahulu, Inisiatif Lorong Rakyat tersebut disempurnakan oleh Raja Muda Perlis Tuanku Syed Faizuddin Putra Jamalullail dalam satu majlis pelancaran baru-baru ini.

Memetik kenyataan Ketua Setiausaha Kementerian Pembangunan Usahawan dan Koperasi merangkap Ahli Lembaga Pengarah Bank Rakyat, Datuk Suriani Ahmad berkata, pelbagai program direncanakan sepanjang majlis tersebut berlangsung, termasuk program pertandingan mewarna Kelab Nuri melibatkan seramai 50 kanak-kanak.
Turut juga diadakan program penyerahan kelengkapan persekolahan Kelab Nuri iaitu beg sekolah dan set pakaian lengkap seperti tudung, baju, seluar, stoking serta kasut melibatkan seramai 350 murid dari empat sekolah di sekitar Perlis bagi meringankan beban ibu bapa murid B40.
Selain itu, Bank Rakyat turut menyerahkan zakat perniagaan bagi tahun kewangan berakhir 2021 sebanyak RM228,465 kepada MAIPs untuk diagihkan kepada asnaf
memerlukan di Perlis.
Sejak 2010, Bank Rakyat telah menunaikan zakat perniagaan kepada negeri Perlis sebanyak RM4.1 juta. – KOSMO! ONLINE


Wanita kahwini abang tiri selepas dapat restu ibu
Oleh KOSMO!

9 November 2022, 7:00 pm
HELSINKI – Seorang wanita di Finland menjadi sensasi internet apabila mengahwini abang tirinya sendiri selepas setahun ibu bapa mereka berkahwin, lapor akhbar Daily Star semalam.
Matilda Eriksson, 23, bertemu Samuli, 27, selepas mereka menjadi adik-beradik tiri. Ibu Matilda telah melangsungkan perkahwinan dengan bapa Samuli pada 2019.
Mereka kemudian bertemu semasa sambutan hari lahir ibunya yang ke-50.
“Kami mengambil masa selama dua minggu untuk mula bercinta selepas itu dan dia jatuh cinta terhadap saya dengan serta-merta,” katanya kepada laman berita Yahoo News.
Matilda memaklumkan bahawa beberapa rakannya menjadi teragak-agak dengan hubungan itu tetapi ibunya kemudian membantu ‘menyelesaikan fikirannya’ untuk meneruskan perkahwinan tersebut.
“Bagi saya, ia mungkin sedikit keliru apabila seseorang yang saya biasanya gelar ‘abang tiri’ kini dipanggil teman lelaki.

“Ibu memberitahu saya untuk melakukan apa sahaja yang saya rasa paling betul pada masa itu, mengetepikan segala-galanya dengan mengikut kata hati, dan akhirnya saya berkahwin dengan Samuli.
“Kami berdua telah menjalinkan hubungan yang lama dengan orang lain sebelum ini tetapi tidak pernah merasa seperti ini dengan sesiapa pun,” katanya. – Agensi


Sorok ketamin dalam penguli doh roti
Oleh NOOR HASLIZA NUSI

9 November 2022, 5:07 pm
BALIK PULAU – Polis Pulau Pinang berjaya menumpaskan satu sindiket pengedaran ketamin yang ditemui disorok di dalam tempat penguli doh roti dengan nilai RM160,000 di sebuah syarikat penghantaran di Bayan Lepas di sini, Jumaat lalu.
Operasi yang dilakukan sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) negeri kira-kira pukul 7 pagi itu turut menahan seorang pemuda tempatan berusia 28 tahun.
Ketua Polis Daerah Barat Daya, Superintendan Kamarul Rizal Jenal berkata, hasil pemeriksaan dan serbuan dengan dipandu arah suspek terbabit telah menemui bahan terlarang itu dengan anggaran berat 2,928 gram di dalam 11 unit penguli (pastry rolling) berwarna merah dan hijau.
Menurutnya, berdasarkan risikan, bekalan ketamin tersebut akan dihantar ke luar negara melalui syarikat penghantaran.
“Hasil ujian saringan air kencing ke atas suspek mendapati negatif dadah. Semakan rekod mendapati suspek tidak mempunyai sebarang kesalahan lampau.
“Turut disita adalah sebuah motosikal jenis CF250 bernilai RM12,000 dean sebuah kereta jenis Proton Persona bernilai RM15,000. Nilai keseluruhan rampasan dadah dan sitaan harta berjumlah RM187,000,” katanya menerusi satu kenyataan di Facebook Ibu Pejabat Polis Daerah Barat Daya hari ini.

Dalam pada itu, beliau memberitahu, anggaran dadah ketamin yang dirampas itu juga mampu dibekalkan kepada 4,000 orang penagih.
Tambahnya, suspek kini ditahan reman selama enam hari sehingga 10 Disember ini bagi membantu siasatan mengikut Seksyen 39B Akta Dadah Berbahaya 1952. – KOSMO! ONLINE


Skim takaful sehingga RM440,000 untuk polis, penguat kuasa bersenjata
Oleh HARRITH HISHAM

9 November 2022, 5:01 pm
KUALA LUMPUR – Kongres Kesatuan Pekerja-Pekerja Dalam Perkhidmatan Awam (Cuepacs) memperkenalkan skim takaful myPolisPa dan myPenguatkuasaPa bagi memberi perlindungan khas kepada anggota polis dan penguat kuasa bersenjata.
Presidennya, Datuk Adnan Mat berkata, kedua-dua skim tersebut menawarkan perlindungan kewangan sehingga RM440,000 dengan bayaran serendah RM8 sebulan.
Kata beliau, inisiatif tersebut dilaksanakan untuk memastikan kebajikan anggota beruniform terjamin memandangkan tidak banyak polisi takaful yang menawarkan perlindungan.
“Cuepacs berharap myPolisPa dan myPenguatkuasaPa mampu memberi perlindungan kewangan memandangkan tugas polis dan penguat kuasa yang sentiasa terdedah kepada bahaya.
“Kedua-dua program takaful ini dijangka memberi manfaat kepada kira-kira 300,000 anggota polis dan penguat kuasa bersenjata di Jabatan Imigresen, Jabatan Kastam Diraja Malaysia, Jabatan Pengangkutan Jalan dan kakitangan pihak berkuasa tempatan,” katanya.
Beliau berkata demikian ketika berucap pada Pelancaran Program Takaful Kemalangan Diri di Hotel Seri Pacific, di sini hari ini.

Turut hadir, Timbalan Ketua Polis Kuala Lumpur, Deputi Komisioner Datuk Yahaya Othman.
Mengulas lanjut, Adnan berkata, antara manfaat yang ditawarkan dalam skim berkenaan adalah perlindungan kemalangan dalam pengangkutan awam, kenderaan persendirian dan pembunuhan.
Selain itu, katanya, perlindungan itu juga diberikan sekiranya anggota terlibat dalam serangan, mogok, rusuhan, panahan petir, pendedahan radiasi, kehilangan termasuk perbelanjaan perubatan akibat kemalangan serta khairat kematian.
“Risiko berlakunya kemalangan dalam kalangan anggota polis dan penguat kuasa bersenjata sangat tinggi. Melalui pengenalan program takaful mampu milik ini, Cuepacs berharap penjawat awam tidak membiarkan diri mereka ‘kosong’ tanpa perlindungan tambahan.
“Walaupun di pihak kerajaan ada memberikan bantuan kewangan, perlindungan tambahan ini sekurang-kurangnya mampu memberi kelegaan kepada ahli keluarga sekiranya terjadi sesuatu perkara yang tidak diingini,” ujarnya. – KOSMO! ONLINE


Amaran ribut petir di 11 negeri malam ini
Oleh MARLIA ZAKARIA

9 November 2022, 5:49 pm
PETALING JAYA – Amaran ribut petir dikeluarkan pada petang ini melibatkan 11 negeri sehingga pukul 9 malam.
Jabatan Meteorologi (MetMalaysia) menerusi kenyataan di Facebook mengeluarkan ramalan hujan lebat bersama ribut petir bagi beberapa daerah di negeri Semenanjung serta Sabah dan Sarawak.
“Ribut petir, hujan lebat dan angin kencang dijangka melanda di keseluruhan negeri Perak, Selangor, Wilayah Persekutuan Kuala Lumpur, Putrajaya, Negeri Sembilan dan Melaka serta beberapa daerah di Johor (Tangkak, Segamat, Muar, Batu Pahat, Kluang, Pontian dan Kulai).
“Cuaca buruk yang sama juga melibatkan Kedah di Padang Terap, Sik, Baling, Kulim dan Bandar Baharu manakala Pahang di daerah Tanah Tinggi Cameron, Lipis, Raub, Bentong, Temerloh dan Bera,” katanya.
MetMalaysia turut mengeluarkan amaran ribut petir bagi beberapa kawasan di Sarawak antaranya Miri (Telang Usan dan Marudi) dan Limbang.
“Ribut petir dan hujan lebat juga bakal melanda Sabah iaitu di Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu dan Tuaran). – KOSMO! ONLINE


[VIDEO] Keluarga Ira Kazar langgar perintah injunksi interim – Puteri Sarah
Oleh MOHAMMAD SHAHEMY AZMI

9 November 2022, 5:38 pm
PETALING JAYA – Pelakon Puteri Sarah Liyana memberitahu salah seorang ahli keluarga Ira Kazar selaku defendan telah melanggar perintah injunksi interim apabila mengeluarkan kenyataan mengaitkan namanya dalam media sosial pada minggu lalu.
Sehubungan itu, Sarah memaklumkan peguamnya sudah pun melakukan penelitian berhubung kenyataan terbabit dan mendapati individu itu sudah pun melanggar perintah injuksi interim.
“Saya nak maklumkan ada ahli keluarga pihak sana (defendan) telah melanggar perintah injunksi. Jadi, hal berkenaan sudah diserahkan kepada peguam saya.
“Sepatutnya pihak sana diperintahkan untuk tidak mengeluarkan sebarang kenyataan atau menyebut nama saya dalam media sosial.
“Pihak peguam dapat kesan ada individu daripada ahli keluarganya yang membuat kenyataan dalam media sosial dan perkara itu tidak sepatutnya berlaku,” katanya kepada Kosmo! Online.
Ujar Sarah atau nama lengkapnya Puteri Sarah Liyana Megat Kamaruddin lagi, dia mendapat tahu mengenai perkara itu selepas dimaklumkan sendiri oleh netizen kepadanya.
“Jujurnya saya hanya dapat tahu perkara tersebut apabila diberitahu oleh netizen. Ikutkan saya memang tidak ambil tahu sebab terlalu sibuk dengan kerja.

“Namun netizen sendiri yang maklumkan kepada saya. Selepas mengetahui tentang perkara itu, saya terus serahkan kepada peguam untuk mendapatkan kepastian adakah melanggar atau tidak.
“Jadi, peguam sudah mengesahkan defendan sudah melanggar perintah dan surat daripada pihak peguam saya sudah diserahkan kepada individu tersebut semalam,” ujarnya.
Sarah yang ditemui ketika majlis anjuran Body Flasshh di Hotel JW Marriot, di sini, hari ini turut memberitahu peguamnya juga telah menghantar satu notis komital iaitu penghinaan terhadap perintah injuksi mahkamah bertarikh 4 Julai kepada individu itu, semalam.
Terdahulu, Pada 30 Jun lalu, ibu kepada dua cahaya mata itu memfailkan saman terhadap seorang wanita yang didakwa mengganggu rumah tangganya sejak empat tahun lepas.
Malah, dia juga mendapatkan perintah injuksi interim kepada pihak defendan agar berhenti meluah atau menyebarkan sebarang gangguan dalam media sosial.
Pergolakan rumah tangga Puteri Sarah dan suaminya, Syamsul Yusof berlarutan sejak empat tahun lalu selepas wanita itu mengganggunya bermula 2019.
Susulan itu, Puteri Sarah mengakui tidak lagi tinggal sebumbung dengan Syamsul yang dikahwininya sejak 2014.
Puteri Sarah, 37, berkahwin dengan Syamsul pada 8 Mac 2014 dan dikurniakan dua cahaya mata iaitu Syaikhul Islam serta Sumayyah. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


PRU15: BN tahu Parlimen mana boleh menang
Oleh KOSMO!

9 November 2022, 5:18 pm
SEREMBAN – Barisan Nasional (BN) tidak berdepan sebarang tekanan di sebalik parti lawan yang mendakwa mampu memenangi jumlah tertentu bagi kerusi Parlimen pada Pilihan Raya Umum Ke-15 (PRU15).
Timbalan Pengerusi BN, Datuk Seri Mohamad Hasan berkata, BN sememangnya sudah mengetahui jumlah kerusi yang mampu dimenangi dengan setiapnya juga telah dikategorikan.
“BN tiada tekanan, sebab kami sudah mengetahui tempat mana kami boleh menang, tempat mana yang putih, yang kelabu putih berapa jumlah, tempat mana kelabu hitam, tiada apa-apa tekanan.
“Begitu juga tempat mana yang menang kita akan kekalkan , mana kerusi yang perlu kita dapatkan semula di situ BN perlu letakkan usaha tambahan, tiada tekanan apa-apa,” katanya semalam.
Mohamad yang juga calon BN Parlimen Rembau menambah, beliau juga mendapat laporan setiap hari dari ‘war room’ BN di ibu negara berhubung perkembangan terkini setiap kerusi yang ditandingi parti itu.
“Setiap malam, saya menerima laporan ‘war room’ mengenai perkembangan terkini kawasan-kawasan, setakat ini, saya agak gembira, tidak ada perkara yang boleh memaksa kita menekan butang panik,” katanya.

Jelas beliau, memang diakui terdapat kerusi yang sukar dimenangi, namun BN tetap perlu bekerja kuat terutama untuk mengurangkan jumlah majoriti undi di kawasan terbabit.
“Ada tempat yang kami tahu susah hendak menang, tidak mengapa, tapi kami akan cuba kurangkan majoriti, supaya apabila campur nanti undi popular, mana-mana pihak tidak boleh memainkan isu, seperti BN menang tetapi undi popular mereka lebih banyak,” ujar Mohamad.


Guru tekup muka anak autisme guna bantal
Oleh KOSMO!

9 November 2022, 5:00 pm
BANGKOK – Seorang guru di wilayah Songkhla, Thailand didakwa membunuh anak lelakinya berusia lima tahun yang menderita masalah autisme dengan cara menekup muka mangsa menggunakan bantal, lapor laman berita Thaiger semalam.
Selepas melakukan pembunuhan itu, suspek cuba membunuh diri dengan meminum cecair pencuci tandas tetapi akhirnya jatuh sakit dan dimasukkan ke hospital.
Pegawai dari Balai Polis Hat Yai dikejarkan ke bilik di sebuah kondominium bersama anggota penyelamat dari Yayasan Perpaduan Persahabatan Hat Yai.
Polis menemui mayat budak lelaki berusia lima tahun, bantal dan selimut yang bertimbun di atas lantai bersebelahannya.
Di dalam bilik air, mereka menemui A (bukan nama sebenar), 39, yang merupakan guru sebuah sekolah kerajaan di daerah Hat Yai. Dia berada dalam keadaan kritikal selepas minum segelas cecair pencuci tandas.
Juruteknik bangunan tersebut memberitahu polis suspek meminta bantuannya selepas meminum cecair tersebut.

Lelaki itu berlari ke bilik wanita tersebut sebelum mendapati mangsa sudah meninggal dunia lalu menghubungi polis.
Suspek didakwa membunuh anaknya yang menghidap autisme menggunakan bantal sebelum berniat untuk membunuh diri tetapi tidak dapat menahan kesakitan akibat meminum cecair itu, lantas meminta bantuan.
Sumber memberitahu A sedang bergelut dengan masalah hutang selepas meminjam wang daripada sekolah selain masalah keluarga. Dia dikatakan tinggal berdua dengan anaknya. – Agensi


Pakar beri amaran trend jilat katak cetus halusinasi
Oleh KOSMO!

9 November 2022, 6:00 pm
WASHINGTON – Perkhidmatan Taman Negara (NPS) Amerika Syarikat (AS) memberi amaran mengenai satu trend baharu yang muncul di negara itu, di mana sebilangan orang didapati menjilat sejenis katak beracun, lapor laman berita Wion News semalam.
Spesies katak dikenali sebagai Gurun Sonora itu terkenal kerana merembeskan sejenis toksin yang boleh memberikan pengalaman halusinogen atau menyebabkan halusinasi.
Katak itu kebanyakannya ditemui di Amerika Utara dan beberapa laporan mendakwa manusia yang bersentuhan dengannya akan mengalami keadaan mental yang agresif.
NPS mengeluarkan amaran rasmi terhadap perbuatan menjilat haiwan itu yang bertujuan mengelakkan orang ramai daripada jatuh sakit akibat terdedah kepada toksin yang dikeluarkan katak terbesar di AS itu.
Perbuatan menjilat katak itu bukanlah trend baharu kerana kebanyakan negara di Benua Afrika dan Amerika Selatan menawarkan perkhidmatan sedemikian di pasaran gelap.
Bagaimanapun, kesan perbuatan itu terhadap kesihatan manusia telah didokumentasikan dengan baik. Selama bertahun-tahun, beberapa kematian direkodkan berkaitan dos berlebihan atau penyalahgunaan toksin itu secara berterusan.

Menurut laman web rasmi monumen kebangsaan AS, Organ Pipe Cactus di Arizona, pengambilan toksin itu menyebabkan halusinasi dan euforia, selain boleh membawa maut sekiranya diambil dalam dos yang tinggi.
“Seperti yang kami katakan dalam kebanyakan perkara yang anda temui di taman negara, sama ada siput pisang, cendawan yang tidak dikenali, atau katak besar dengan mata bersinar di tengah malam, sila elakkan daripada menjilat,” katanya.
Amaran itu bukan sahaja terhad kepada manusia kerana pemilik anjing diminta menahan haiwan peliharaan mereka daripada menjilat katak tersebut kerana toksin itu juga boleh memberi kesan kepadanya.
“Haiwan yang terjejas oleh spesies ini biasanya mabuk melalui mulut, hidung, atau mata,” kata Muzium Gurun Arizona-Sonora kepada akhbar The Guardian. – Agensi


PRU15: Dua lelaki dicekup sebar gambar kertas undi pos
Oleh ROSALWANI CHE SOH

9 November 2022, 5:41 pm
KOTA BHARU – Dua lelaki ditahan selepas dipercayai menyebarkan gambar kertas undi pos menerusi aplikasi WhatsApps di dua lokasi berasingan di Gua Musang dekat sini semalam.
Ketua Polis Kelantan, Datuk Muhamad Zaki Harun berkata, kedua-dua lelaki berusia 20-an dan 50-an itu diberkas masing-masing pada pukul 11.30 malam dan pukul 2 pagi.
“Polis sedang menjalankan siasatan lanjut terhadap suspek. Kita akan mengadakan perbincangan dengan pihak Suruhanjaya Pilihan Raya (SPR) untuk tindakan susulan.
“Penahanan mereka ini merupakan satu peringatan kepada orang ramai agar tidak sewenang-wenangnya menyebarkan maklumat mengenai Pilihan Raya Umum ke-15 (PRU15) yang boleh mengganggu gugat proses berkenaan,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.
Muhamad Zaki turut memberitahu, kedua-dua lelaki itu ditahan reman selama empat hari bermula semalam sehingga Jumaat ini. – KOSMO! ONLINE


Ajal motosikal rempuh lembu tidur atas jalan
Oleh AIMUNI TUAN LAH

9 November 2022, 5:55 pm
GUA MUSANG – Seorang pekerja ladang maut selepas motosikal yang ditunggangnya merempuh seekor lembu yang sedang tidur di atas jalan raya di Jalan Felda Aring 6 di sini hari ini.
Dalam kejadian kira-kira pukul 5 pagi itu, mangsa, Mohammad Shahrul Hakimi Haslimi, 22, yang cedera parah pada kepala disahkan meninggal dunia semasa tiba di Klinik Kesihatan Felda Aring 1 di sini.
Ketua Polis Daerah Gua Musang, Sik Choon Foo berkata, siasatan awal mendapati, mangsa dipercayai sedang dalam perjalanan ke tempat kerja dengan menunggang motosikal jenis Yamaha Y15 dari arah Felda Aring 6 menuju ke Felda Aring 4.
Katanya, semasa tiba di lokasi kejadian, mangsa dipercayai tidak sempat mengelak sebelum melanggar seekor lembu yang tidur di atas jalan.
“Insiden itu menyebabkan mangsa yang berasal dari Felda Aring 1 di sini terjatuh dan mengalami kecederaan parah pada bahagian kepala.
“Lembu itu pula patah kakinya selepas dirempuh motosikal ditunggang Mohammad Shahrul Hakimi. Mangsa dibawa ke Klinik Kesihatan Felda Aring 1 oleh orang awam sebelum meninggal dunia sebaik sahaja tiba di klinik tersebut,” katanya dalam satu kenyataan di sini hari ini.- KOSMO! ONLINE


Cuepacs cadang parti politik buat manifesto gaji minimum RM1,800
Oleh HARRITH HISHAM

9 November 2022, 5:26 pm
KUALA LUMPUR – Kongres Kesatuan Pekerja-Pekerja Dalam Perkhidmatan Awam (Cuepacs) mencadangkan agar kenaikan gaji minimum kepada RM1,800 dijadikan sebagai manifesto parti politik dalam Pilihan Raya Umum ke-15 (PRU15).
Presidennya, Datuk Adnan Mat berkata, bagaimanapun, tiada lagi mana-mana pihak atau parti yang menyahut perkara itu.
Jelasnya, Cuepacs sentiasa memperjuangkan hak-hak penjawat awam khususnya kenaikan gaji ekoran kos sara hidup yang semakin meningkat.
“Apa yang penting kami nak gaji penjawat awam ditingkatkan kerana jumlah yang diterima tidak selesa. Tidak selesa untuk beli rumah, kereta, makanan, penjagaan kesihatan dan pelajaran.
“Lima elemen utama ini hendaklah ada dalam gaji tersebut walaupun kerajaan sekarang letakkan RM1,200,” katanya ketika ditemui selepas Pelancaran Program Takaful Kemalangan Diri di Hotel Seri Pacific, di sini hari ini.
Namun, Adnan berkata, pihaknya tetap menyambut baik pelbagai insentif yang diberikan kerajaan sebelum ini termasuk pemberian bantuan sebanyak RM700 dan RM600 dalam bentuk bantuan khas Aidilfitri.

“Semalam pun kita mendapati banyak cadangan-cadangan daripada gagasan ataupun ahli politik di luar sana.
“Mereka nak bagi macam-macam pada penjawat awam dan kita sambut baik semua itu, cuma jangan lepas itu tak laksana pula,” ujarnya.
Terdahulu, Kementerian Sumber Manusia telah mengumumkan gaji minimum RM1,500 akan dilaksanakan berkuat kuasa 1 Mei ini.
Bagaimanapun, majikan yang terlibat dalam perusahaan mikro, kecil dan sederhana (PMKS) diberi kelonggaran untuk menangguhkan pelaksanaan Perintah Gaji Minimum (PGM) 2022 sehingga 31 Disember ini. – KOSMO! ONLINE


Tegar dihalau keluar rumah, tak mampu bayar sewa
Oleh LIA OTHMAN

9 November 2022, 4:30 pm
PENYANYI Tegar sekali lagi berdepan ujian hidup apabila dihalau keluar dari rumahnya selepas gagal membayar sewa.
Penyanyi berusia 22 tahun itu meluahkan rasa sedih dan bingung kerana kediaman tersebut turut didiami ibu bapanya.
“Apa yang harus aku lakukan, aku harus bayar sewa rumah. Kasihan sama orang tua aku, kalau tidak bayar mereka mahu tidur di mana?” tulisnya dalam hantaran InstaStory.
Bekas peserta Big Stage 2022 itu turut berkongsi beberapa perbualan dalam aplikasi WhatApps yang memberitahu ibunya sudah beberapa hari tidak makan.
Selain itu, penyanyi lagu Aku Yang Dulu Bukanlah Yang Sekarang itu juga mendedahkan masalah kewangan yang dihadapi gara-gara sering ditipu dan tidak mendapat wang royalti hasil nyanyiannya.
PERKONGSIAN InstaStory Tegar memaklumkan dia dihalau keluar dari rumah sewa didiaminya.
“Kenapa jadi begini kerana aku selalu kena tipu. Semoga kamu faham maksud aku, royalti pun belum sepenuhnya dapat,” ujarnya.

Tegar sebelum ini pernah mencuri perhatian apabila kembali menjadi penyanyi jalanan selepas tidak mendapat tawaran persembahan.
Bahkan, kehidupannya dirundung malang apabila perkahwinannya dengan bekas isteri, Sarah Sheilka tidak bertahan lama selepas mereka sah bercerai pada Jun lalu.
Perceraian pasangan muda itu juga berpunca akibat masalah kewangan. – KOSMO! ONLINE


LRT terkandas: Selangor sumbang 20 bas bantu pengguna terkesan
Oleh MOHD YUNUS YAKKUB

9 November 2022, 3:46 pm
SHAH ALAM – Kerajaan negeri akan menyumbang penggunaan 20 unit Bas Smart Selangor bagi membantu Rapid KL mengatasi masalah gangguan Operasi Stesen Transit Aliran Ringan (LRT), mulai esok.
Menteri Besar Selangor, Datuk Seri Amirudin Shari berkata, perbincangan akan dilakukan bersama Rapid KL bagi tujuan proses pertindihan atau tidak membawa kesan kepada perjalanan pengguna.
Katanya, pihaknya akan memaksimumkan penggunaan 20 unit bas daripada 160 laluan yang telah ada ketika ini.
“Kerajaan akan mengambil sebahagian daripada laluan itu untuk menambah jumlah bas dengan koordinasi Rapid KL.
“Perkara ini penting kerana sebahagian bas itu mempunyai laluannya yang telah diputuskan Agensi Pengangkutan Awam Darat (APAD). Pelarasan dengan Rapid KL membantu dari segi kelancaran dan efisyen penggunaan bas itu,” katanya pada sidang akhbar hari ini.
Terdahulu, media melaporkan sebanyak 16 stesen Stesen LRT dari Stesen Kelana Jaya hingga Stesen Ampang Park digantung operasi selama tujuh hari bermula hari ini. – KOSMO! ONLINE


10,000 suntikan Pneumococal percuma di Selangor
Oleh MOHD YUNUS YAKKUB

9 November 2022, 4:17 pm
SHAH ALAM – Sebanyak 10,000 dos vaksin Influenza – Pneumococal diberikan secara percuma kepada golongan rentan yang dikenalpasti berisiko tinggi di Selangor.
Menteri Besar Selangor, Datuk Seri Amirudin Shari berkata, ini memfokuskan kepada rumah-rumah jagaan orang tua, warga emas serta pemegang kad iltizam Selangor Sihat (SIS) bagi fasa pertama program ini.
Katanya, program melibatkan peruntukkan RM1.5juta itu akan bermula 14 November sehingga 31 Disember depan.
“Program ini akan dilaksanakan melalui dua kaedah iaitu Selvax Mobile Team dan klinik-klinik Selcare.
“Keputusan diambil selepas mengambil kira statistik penyakit jangkitan penafasan yang meningkat dan mendatangkan risiko kepada penduduk di Selangor terutamanya warga emas sekiranya dijangkiti Covid-19 didapati ada tanda-tanda perebakan besar khususnya sempena kempen pilihan raya ini,” katanya pada sidang akhbar hari ini. -KOSMO!ONLINE


PRU15: Harta Anwar Ibrahim bernilai RM11 juta
Oleh MOHD RASDAN AHMAD

9 November 2022, 4:22 pm
KUALA LUMPUR – Pengerusi Pakatan Harapan (PH), Datuk Seri Anwar Ibrahim mengesahkan beliau telah melakukan pengisytiharan harta sebagai syarat untuk bertanding pada Pilihan Raya Umum ke-15 (PRU15).
Anwar yang juga Presiden Parti Keadilan Rakyat (PKR) dikatakan memiliki aset bersih bernilai sebanyak RM11.17 juta.
Menurut beliau, pengisytiharan tersebut tertangguh sedikit kerana terpaksa menandatangani Akuan Berkanun (SD) di hadapan peguam dan pesuruhjaya sumpah.
“Saya sudah buat, semuanya selesai cuma tempoh hari saya belum tandatangan kerana belum pulang ke Kuala Lumpur.
“Sebelum ini, saya berkempen di Johor, saya baru pulang pukul 2 pagi dan bergegas untuk selesaikan SD,” katanya selepas menyertai Dialog Ada Apa Dengan Korupsi di Bangsar di sini hari ini.
Tambahnya, presiden mana-mana parti yang bertanding pada PRU15 perlu mengisytiharkan harta masing-masing.

“Sepatutnya mereka juga harus mengisytiharkan harta mereka, Pas dan Bersatu juga sama. Perlu berani berdepan dengan pengundi,” katanya.
Terdahulu, sebahagian besar daripada 72 calon PKR membuat pengisytiharaan aset mereka kelmarin.
Sebelum ini, media turut melaporkan penyataan pengisytiharan harta oleh Anwar Ibrahim masih belum dikemas kini. -KOSMO! ONLINE.


Berjalan 26 km ke rumah, gara-gara LRT tutup
Oleh KOSMO!

9 November 2022, 4:28 pm
PETALING JAYA – Seorang pemuda terpaksa berjalan sejauh 26 kilometer (km) untuk pulang ke rumah disebabkan gangguan Transit Aliran Ringan (LRT) Rapid Rail melibatkan laluan Kelana Jaya petang semalam.
Bukan itu sahaja, dia perlu meredah hujan, cuba menaiki LRT di stesen-stesen yang lain di samping menaiki bas untuk pulang ke rumahnya di Lembah Keramat.
Itu yang diceritakan seorang pemuda menerusi TikTok Adam Eji mengenai pengalamannya yang mana dia berjalan dari Universiti Malaya (UM) ke LRT Kerinchi, namun disebabkan stesen itu tutup, dia mengambil keputusan meneruskan perjalanan ke Stesen LRT KL Sentral.
“Maka saya berjalan dari UM ke KL Sentral disebabkan LRT ‘down’. Nak balik, tak kira juga sebab dah kebulur. Sambil meredah hujan lebat berjalan kaki, anggap ini senaman kardio. Malaysia mahukan rakyatnya kekal sihat dan aktif,” katanya bercerita menerusi video itu.
Dalam pada itu, pemuda tersebut turut menunjukkan dia melepasi LRT Abdullah Hukum, LRT Bangsar serta tiba ke Stesen KL Sentral.
“Masa sampai (KL Sentral) memang ‘huru-hara’, semua orang macam ‘gila’ dalam itu. Selepas itu, saya ambil keputusan apa kata naik Monorail dan pergi ke Dang Wangi.

“Selepas itu, saya berjalan ke KLCC dalam hujan lebat, memang nak nangis waktu ini. Sampai di Stesen LRT KLCC rupanya tutup, kena berjalan lagi ke LRT Ampang. Tapi pun tutup juga, sakit hati betul,” katanya.
Dalam pada itu, dia kemudian mengambil keputusan menaiki bas dan turun ke depan sebuah hospital swasta serta berjalan lagi dalam keadaan basah lencun.
“Saya punya ‘power bank’ tinggal tujuh peratus saja dan saya ke LRT Jelatik. Laluan ke sana menakutkan, tapi tetap kena bayar (naik LRT),” katanya menuju ke stesen seterusnya ke rumah.
Kosmo! Online semalam melaporkan, sebanyak 16 stesen di sepanjang laluan perjalanan perkhidmatan LRT Laluan Kelana Jaya ditutup serta-merta ekoran berlaku gangguan berterusan sejak awal petang tadi.
Bagaimanapun, menerusi pemakluman oleh Rapid KL pagi tadi, 16 stesen LRT dari Stesen Kelana Jaya hingga Stesen Ampang Park digantung operasi selama tujuh hari bermula hari ini. – KOSMO! ONLINE


Mahkamah: Saya rugi projek NFC, bukan kerajaan – Mohamad Salleh
Oleh NUZULSHAM SHAMSUDDIN

9 November 2022, 4:44 pm
KUALA LUMPUR – Pengerusi Eksekutif National Feedlot Corporation Sdn Bhd (NFCorp) Datuk Seri Dr. Mohamad Salleh Ismail berkata, kerajaan tidak rugi daripada kegagalan projek Pusat Fidlot Nasional di Gemas, Negeri Sembilan, sebaliknya beliau yang mengalami kerugian.
Mohamad Salleh yang juga suami bekas Menteri Pembangunan Wanita, Keluarga dan Masyarakat, Tan Sri Shahrizat Abdul Jalil, turut memberitahu pihaknya menanggung kerugian akibat wang milik NFC dibekukan dan dirampas kerajaan.
Katanya kerajaan juga gagal menyediakan infrastruktur termasuk rumah sembelih kualiti eksport (EQA), malah menggantung projek ternakan dan pembekalan lembu berkenaan.
“Saya menghabiskan seluruh masa saya membina projek ini bagi memastikan ini berjaya. Selepas (kerajaan) merampas duit, saya tidak boleh meneruskan projek ini. Saya yang mengalami kerugian, bukan kamu (kerajaan),”katanya.
Mohamad Salleh berkata demikian ketika menjawab soalan Peguam Kanan Persekutuan (SFC) Asliza Ali pada perbicaraan kes saman difailkan kerajaan terhadap NFC bagi menuntut pembayaran balik berjumlah RM253.6 juta.
Mohamad Salleh menegaskan, akibat kerugian itu telah menyebabkan pihaknya juga memfailkan tuntutan balas dengan menuntut ganti rugi RM86.25 juta daripada kerajaan.

Sementara itu berhubung soalan bahawa NFC gagal mencapai sasaran pengeluaran lembu iaitu sebanyak 6000 ekor sehingga 2010 berdasarkan kepada Laporan Ketua Audit Negara, Mohamad Salleh berkata NFCorp melepasi sasaran dengan membawa masuk lebih daripada 8000 ekor lembu daripada Darwin, Australia.
Perbicaraan di hadapan Hakim Mahkamah Tinggi Anand Ponnudurai bersambung esok.- KOSMO! ONLINE


PM menghadap Sultan Johor, TMJ
Oleh MOHD SHARKAWI LONDING

9 November 2022, 4:34 pm
JOHOR BAHRU – Sultan Johor, Sultan Ibrahim Sultan Ibrahim berkenan menerima menghadap Perdana Menteri, Datuk Seri Ismail Sabri Yaakob di Istana Pasir Pelangi di sini hari ini.
Turut mengiringi baginda Sultan Ibrahim, Tunku Mahkota Johor (TMJ), Tunku Ismail.
Keberangkatan Sultan Johor menerima manghadap PM bersempena rangka lawatan Ismail Sabri ke negeri Johor dalam program berkempen Pilihan Raya Umum Ke-15 (PRU15).
Selesai menghadap Sultan Ibrahim, Ismail Sabri terus bergerak ke Ayer Hitam, Kluang untuk memenuhi undangan Majlis Ramah Mesra bersama warga Ayer Hitam.-KOSMO! ONLINE


PRU15: Tuduhan gabung dengan PH, beri gambaran salah kepada pengundi
Oleh MOHD. RAFIE AZIMI

9 November 2022, 3:53 pm
KUALA NERANG – UMNO menafikan tuduhan terdapat perancangan untuk bergabung dengan Pakatan Harapan (PH) selepas Pilihan Raya Umum Ke-15 (PRU15) sekiranya Barisan Nasional (BN) gagal mendapat majoriti untuk membentuk kerajaan.
Naib Presidennya, Datuk Seri Mahdzir Khalid berkata, dakwaan Pengerusi Perikatan Nasional (PN), Tan Sri Muhyiddin Yassin itu hanya satu andaian dengan tujuan untuk memberi gambaran salah kepada pengundi dalam kempen PRU15.
Katanya, dakwaan tersebut menampakkan seolah-olah BN bakal menjalinkan kerjasama dengan DAP yang turut menunjangi PH.
“Ucapan itu mereka harapkan akan memberi kesan kepada BN kerana orang Melayu rata-ratanya takut dengan perkataan DAP dan apabila mereka buat kenyataan begitu, seolah-olah dia bagi satu gambaran yang BN mahu bergabung atau bekerjasama dengan PH.
“Mereka beri gambaran salah dengan harapan orang ramai tidak mengundi BN kerana didakwa akan bergabung dengan DAP. Namun hakikatnya, dalam Perhimpunan Agung UMNO (PAU) sebelum ini pun kita sebut ‘No Anwar, No DAP’ dan itu bermakna, parti sudah beri indikator jelas bahawa tak timbul soal bergabung (dengan PH).
“Bagi saya, kenyataan dibuat lawan itu cuma mahu memberi signal yang salah kepada pengundi,” katanya pada sidang akhbar selepas Program Sembang Santai bersama Ahli Koperasi Peserta Rancangan Felcra di Pusat Komuniti Padang Kerasak di Naka, dekat sini hari ini.

Beberapa kepimpinan PN termasuk Muhyiddin serta Timbalan Pengerusi PN, Tan Sri Abdul Hadi Awang sebelum ini membangkitkan perkara tersebut dalam siri ceramah mereka di Kedah. – KOSMO! ONLINE


PRU15: Ku Li akui TikTok bantu dirinya dekati orang muda
Oleh AIMUNI TUAN LAH

9 November 2022, 3:58 pm
GUA MUSANG – Calon Barisan Nasional (BN) Parlimen Gua Musang, Tengku Razaleigh Hamzah membuka platform media sosial, TikTok bulan lalu sebagai langkah untuk mendekati anak muda dan memperoleh input mengenai isu semasa.
Tengku Razaleigh atau Ku Li, 85, berpendapat, aplikasi itu mempunyai kepentingan terutamanya bagi seorang wakil rakyat seperti dirinya untuk seiring dengan perkembangan zaman.
“Saya melihat TikTok sebagai satu pendekatan untuk merapatkan jurang dengan masyarakat yang terpisah akibat jarak dan kekangan yang lain.
“Muda mudi daripada usia 18 tahun ke atas tidak terkecualo. Saya melihat, bukan hanya anak muda, semua golongan masyarakat menggunakan TikTok,” katanya kepada pemberita selepas program beramah mesra dengan penduduk Cina di Kampung Batu Papan 2 di sini hari ini.
Sementara itu, tinjauan Kosmo! di akaun TikTok ‘Tengku Razaleigh Hamzah’ sehingga hari ini mempunyai 2,751 pengikut.
Perkongsian video Ku Li berkenaan ‘Mengapa Saya Lawan Dr. Mahathir’ mencatatkan paparan tertinggi sebanyak lebih 64, 000 daripada pengguna TikTok. – KOSMO! ONLINE


[VIDEO] Bakat vs rupa: Kalau orang tak ambil kerja, jangan ‘bitter’ – Zul Ariffin
Oleh MOHD. HAIKAL ISA

9 November 2022, 4:58 pm
GENTING HIGHLANDS – Pelakon Zul Ariffin mempunyai pandangan tersendiri tentang polemik bakat vs rupa yang menjadi isu dalam kalangan orang industri baru-baru ini.
Zul, 36, berkata, perkara tersebut sangat subjektif dan dua elemen tunjang yang disebutkan itu mempunyai peranan masing-masing dalam kelestarian kerjaya seorang pelakon.
“Argumen ini kalau kita bincang memang takkan pernah habis. Jangan jadi bitter (negatif). Kalau orang tak upah kita bekerja (berlakon), jangan bitter.
“Saya tak pernah merungut kalau orang tak ambil saya berlakon. Terima sahaja sebab rejection (penolakan) ada di mana-mana sahaja.
“Orang mungkin akan tolak kita hanya kerana kita tak cakap ‘hai’ dalam mana-mana majlis atau acara. Kita tahu tahu tapi realitinya memang agar kasar. Tapi, adik-adik semua selamat datang ke showbiz (dunia hiburan),” katanya kepada Kosmo! Online.
Ditemui ketika penggambaran muzik video Cinta Sahabiyah nyanyian Datin Alyah di sini kelmarin, pelakon filem Talbis Iblis itu menambah, tidak kiralah rupa paras atau bakat lakonan, perkara paling penting adalah sentiasa bekerja keras dalam memperbaiki diri setiap hari sebagai seorang pelakon.
“Kalau nak selamat, pisau itu biar tajam. Pisau itu asah selalu sebab bila pisau atau kapak itu tajam, seseorang itu tak perlu menunggu bertahun-tahun nak tebang pokok.
“Mungkin hanya perlukan beberapa jam sahaja. Kalau pisau tajam (bakat lakonan terus diasah), saya percaya benda-benda lain akan senang dibentuk.

“Bukan pertandingan beauty pageant (ratu cantik) nak lawa-lawa sangat. Sedap mata memandang sudah. Kalau produser mahukan panampilan seseorang pelakon diubah macam potong rambut pendek, potong sahajalah.
“Saya ingat lagi dulu berat badan saya pernah 100 kilogram tiada siapa nak ambil berlakon tapi saya telan sahaja realiti tersebut sebab saya faham kehendak showbiz,” terangnya penuh maksud mendalam.
Pelakon Lelaki Terbaik Festival Filem Malaysia ke-31 (FFM31) menerusi filem Sangkar itu menitik beratkan bahawa bakat lakonan boleh diasah dari semasa ke semasa sementelah rupa paras bergantung kepada kehendak skrip projek seni yang diusulkan penerbit atau produksi. – KOSMO! ONLINE

 @kosmoonline
“Kalau orang tak ‘hire’ (ambil berlakon), jangan ‘bitter’ tapi asah pisau (skil berlakon),” ujar Pelakon Lelaki Terbaik FFM31, Zul Ariffin mengulas tentang polemik bakat vs rupa yang menjadi isu orang industri sejak kebelakangan ini. – VIDEO oleh MOHD. HAIKAL ISA #beritaditiktok #beritatiktok
 ♬ Bitter Abacus – DJ BAI


Sorakan 8,000 penyokong suntik semangat Speedy Tigers
Oleh AZIZAN HASHIM

10 November 2022, 11:22 pm
IPOH – Impian Malaysia muncul juara Piala Sultan Azlan Shah buat kali pertama tercapai apabila menundukkan Korea Selatan 3-2 dalam aksi final di Stadium Azlan Shah sebentar tadi.
Selepas gagal dalam lima percubaan sebelum ini, akhirnya Speedy Tigers berjaya menunaikan hajat rakyat Malaysia untuk menjulang trofi unggul itu dengan muncul juara edisi ke-29 itu untuk menamat penantian selama 39 tahun.
Dalam perlawanan di hadapan Sultan Perak, Sultan Nazrin Muizzuddin Shah, pemain Malaysia berjaya menampilkan semangat juang tinggi untuk mencetuskan kegembiraan kepada kira-kira 8,000 penyokong yang hadir.
Pada aksi itu, kedua-dua pasukan bermula dengan berhati-hati menyaksikan bola tidak memasuki kawasan D masing-masing.
Bagaimanapun dari satu hantaran jauh, bintang muda negara, Shello Silverius yang dinobatkan Pemain Terbaik Kejohanan sempat menghulur kayu untuk menjaringkan gol pertama Malaysia pada minit ke-15.
Korea Selatan kembali menyamakan kedudukan seminit kemudian apabila Jang Jonghyun menguis kencang untuk melepasi penjaga gol negara, Hafizuddin Othman pada minit ke-16.

Kata-kata semangat dalam bilik persalinan menyaksikan kebangkitan anak buah A. Arul Selvaraj pada suku ketiga.
Pemain Malaysia bagaikan mendapat semangat baharu dengan melancarkan beberapa siri serangan untuk mencemaskan kubu lawan.
Usaha mereka berhasil apabila Malaysia dihadiahkan penalti strok yang disempurnakan oleh Razie Rahim pada minit ke-45 untuk menceriakan penyokong tempatan.
Mohammed Aminuddin Mohd. Zain kemudian melebarkan jurang gol tiga minit kemudian, walaupun Korea Selatan cuba merapatkan jurang gol dua minit sebelum tamat perlawanan menerusi Jeon Byungjin. – KOSMO! ONLINE


PRU15: BN yakin mampu terjemah undi semua kaum
Oleh ADNAN IBRAHIM

10 November 2022, 9:15 pm
KLUANG – Penerimaan kaum Cina dan India terhadap calon Barisan Nasional (BN) di Parlimen Simpang Renggam agak memberangsangkan melalui beberapa siri pertemuan sepanjang enam hari berkempen.
Pengerusi Perhubungan UMNO Johor, Datuk Seri Ir. Hasni Mohamad yang juga calon (BN) di Parlimen Simpang Renggam berkata, keseluruhan masyarakat di Simpang Renggam ini menerima baik kehadirannya untuk bertanding sebagai wakil rakyat di sini.
Katanya, itu adalah petanda awal kepada sokongan yang diyakini mampu diterjemahkan kepada undi sebagai tanda sokongan ketika membuang undi dalam Pilihan Raya Umum ke 15 (PRU-15) minggu hadapan.
“Sebagai wakil rakyat di Simpang Renggam saya harus mempunyai cerminan mewakili pelbagai kaum dan ianya tidak menjadi masalah kerana yakin mempunyai perancangan mereka.
“Mereka juga menyambut baik kedatangan saya melalui Walkabout sama ada di bandar Simpang Renggam ataupun di Pekan Layang-Layang,”katanya.
Hasni berkata demikian kepada media selepas majlis dialog bersama Badan Bukan Kerajaan (NGO) di warung Wak Kayun di Kampung Sahari di Simpang Renggam hari ini. – KOSMO! ONLINE


Askar jatuh dari ketinggian 487 meter, payung terjun gagal berfungsi
Oleh KOSMO!

10 November 2022, 11:00 pm
JAKARTA – Seorang askar Tentera Udara Indonesia (AU) jatuh dari ketinggian 487 meter ketika menjalani latihan payung terjun bersama Komando Pasukan Gerakan Pantas (Kopasgat), lapor laman berita Detik.
“Askar itu segera menerima bantuan daripada pasukan penyelamat. Dia kemudian dirujuk ke hospital terdekat di Pangkalan Udara Sulaiman,” kata Ketua Penerangan Kopasgat, Kolonel Gunawan.
Gunawan menjelaskan bahawa askar itu mengalami kecederaan yang memerlukan dia kemudian dirujuk ke Hospital AU Dr M Salamun di Bandung.
Menurut beliau, askar itu kini berada dalam keadaan stabil dan sudah sedarkan diri.
Gunawan memaklumkan bahawa askar itu mengalami patah tulang. Beliau bersyukur kerana keadaan mangsa kini stabil.
“Patah tulang itu berkemungkinan besar berlaku kerana dia jatuh dengan pantas,” katanya.

Anggota AU itu terjun daripada sebuah pesawat pada ketinggian 487 meter, namun payung terjun yang dipakai gagal terbuka di ruang udara.
Rakaman memaparkan detik kegagalan payung terjun itu terbuka tular di media sosial.
Kejadian itu berlaku di Bandung, Jawa Barat. – Agensi


Malaysia juara Piala Sultan Azlan Shah
Oleh MUHAMMAD ZUHAILY BADLISHAH

10 November 2022, 10:06 pm
KUALA LUMPUR – Skuad hoki lelaki negara mencipta kejayaan bersejarah apabila merangkul trofi Piala Sultan Azlan Shah selepas menewaskan Korea Selatan 3-2 pada aksi final di Ipoh, Perak sebentar tadi.
Kemenangan di Stadium Hoki Azlan Shah itu adalah gelaran juara yang pertama buat Malaysian Tigers sekali gus menamatkan penantian 39 tahun sejak edisi pertama kejohanan tersebut dianjurkan pada 1983.
Tiga gol skuad kendalian Arul Selvaraj itu dalam perlawanan akhir tersebut dijaringkan oleh Shello Silverius, Muhammad Razie Abd. Rahim dan Muhamad Aminuddin Mohd. Zain. – KOSMO! ONLINE


PRU15: Harta Syed Saddiq RM1.9 juta
Oleh NUR ALINA HASSAN

10 November 2022, 11:29 pm
MUAR – Presiden Parti Ikatan Demokratik Malaysia (Muda), Syed Saddiq Syed Abdul Rahman mengisytiharkan aset bersih miliknya bernilai RM1.9 juta setakat 30 September lalu.
Penyandang kerusi Parlimen Muar itu berkata, pengisytiharan itu dibuat bagi membuktikan ketelusan harta dimilikinya yang mana tiada nilai tersembunyi atau diragui.
“Bagi saya tindakan mengisytihar harta ini perlu khususnya kepada mereka yang menyertai politik dan menjadi wakil rakyat. Ini bagi mengelakkan terdapatnya tindakan yang melangkaui sumber haram.
“Kita perlukan sebuah ketetapan sebegini sebagai membuktikan keikhlasan ahli politik itu berjuang. Pengisytiharan harta saya ini juga sekaligus membuktikan tiada sumber haram yang terpalit mahupun memberikan keutamaan kepada kroni, saya tidak pernah melakukan hal itu,” katanya.
Beliau berkata demikian dalam sidang akhbar di Pejabat Muda Parlimen Muar di sini, hari ini.
Dalam pada itu, ditanya mengenai pengiytiharan harta membabitkan lima lagi calon Muda yang bertanding sempena Pilihan Raya Umum Ke-15 (PRU15) ini, bekas Menteri Belia dan Sukan itu berkata, tindakan sama akan menyusul oleh mereka.

“Kesemua calon Muda yang akan bertanding akan mengisytiharkan harta mereka dalam tempoh terdekat.
“Justeru saya mohon, kesemua calon daripada mana-mana parti juga melakukan hal sama,” katanya.-KOSMO! ONLINE


PRU15: Nasib belia tetap diberi tumpuan – Anuar
Oleh AMREE AHMAD

10 November 2022, 11:14 pm
SEPANG – Barisan Nasional (BN) tidak pernah meminggirkan suara golongan belia meskipun golongan itu sering memberikan komen negatif kepada kerajaan menerusi media sosial.
Calon BN untuk kerusi Parlimen Sepang, Anuar Basiran berkata, parti itu malah tidak akan mengenepikan kelompok tersebut jika menang Pilihan Raya Umum Ke-15 (PRU15) kelak.
“Alhamdulillah saya sendiri sebelum menyertai arena politik, pernah terlibat secara langsung dengan organisasi belia dan amat memahami aspirasi mereka,” katanya kepada pemberita ketika ditemui hari ini.
Terdahulu, beliau mengadakan lawatan ke Pusat Giat Mara Sepang yang terletak di Pekan Salak di sini sambil beramah mesra dengan para pelatih daripada pelbagai kursus ditawarkan.
Mengulas lanjut, beliau turut memberi jaminan bahawa BN akan memastikan nasib anak muda kerana masa depan negara amat bergantung kepada golongan belia pada masa ini.
Anuar menambah, parti berkenaan juga tidak pernah mendiskriminasi generasi muda kerana sebahagian besar pengundi dan penyokong kuat BN di kawasan Sepang juga ialah belia.- KOSMO! ONLINE


Pelakon Oh My Hantaran, Syazlin Zainal meninggal dunia
Oleh NUR AL-FAIRUZA SYARFA NOR SAIDI

10 November 2022, 11:00 pm
PETALING JAYA – Pelakon drama Oh My Hantaran, Syazlin Zainal dilaporkan meninggal dunia pada usia 26 tahun petang tadi.
Berita mendukakan tersebut dikongsikan sahabat dan juga sepupunya menerusi media sosial sebentar tadi.
Menurut perkongsian rakannya dalam Instagram, Zeatyalia tidak akan mendedahkan punca kematian pemilik nama penuh Syazlin Suhaizan Zainal.
“Saya tidak akan berkongsi apa-apa kenyataan (terutama kepada media) sebab kematiannya untuk menghormati privasi keluarga Syazlin.
“Saya kehilangan rakan pada hari ini dan tidak tahu bagaimana untuk menerangkan perasaan diri saya sekarang.
“Kepala saya sangat serabut untuk memahami perkara ini. Sedekahkan al-Fatihah untuk Syazlin Zainal,” tulisnya dalam InstaStory.

Perkhabaran mengejutkan itu juga dikongsikan oleh sepupu Syazlin, Trisya Azahar menerusi Twitter yang meluahkan rasa kesal kerana tidak dapat berjumpa Allahyarham buat kali terakhir.
“Mohon doakan untuk sepupu saya, Syazlin Zainal. Semoga Alin tenang di sana dan syurga buatmu. Baru sahaja kita berhubung untuk berjumpa. Al-Fatihah,” ciap Trisya.
Syazlin difahamkan meninggal dunia di Johor bagaimanapun punca kematian masih dalam siasatan.
Sementara itu, ramai juga rakan artis menzahirkan ucapan takziah dan meninggal komen dalam Instagram anak seni yang juga dikenali menerusi drama  Sitik Tok tersebut.
“Allahuakbar,” ujar Nadia Brian pendek.
“Al-Fatihah. Kami akan merindui awak, Alin (nama panggilan). Rehatlah sepuas-puas,” tulis Anna Jobling.
“Innalillahiwainalillahirojiun. Pergi terlalu awal,” tutur Scha Elinnea.
Syazlin juga pernah membintangi dalam beberapa drama seperti Takdir Yang Tertunda, Potong, Dia Yang Ku Jadikan Suami dan Ada Yang Ngikut.- KOSMO! ONLINE


Remaja berbangga terlepas tuduhan membunuh kerana keluarga kaya
Oleh KOSMO!

10 November 2022, 10:00 pm
BANGKOK – Seorang remaja lelaki mendapat kecaman di media sosial Thailand selepas memberitahu bahawa dia bebas daripada pertuduhan mahkamah selepas membunuh seorang budak lelaki kerana keluarganya kaya dan berkuasa, lapor laman berita Thaiger semalam.
Remaja dikenali sebagai Dome, 18, telah membunuh Fluck, 14, dan berlagak mengenainya di laman Twitter. Netizen berang kerana tanda pagar ‘#18 tahun bunuh kanak-kanak 14 tahun’ menjadi tular di laman sosial  itu.
Kematian Fluck berlaku pada 3 November lalu pada pukul 12.20 tengah hari (waktu tempatan) di rumah mangsa yang terletak di kampung Saen Sook, daerah Meung.
Keluarga Fluck memberitahu saluran televisyen Channel 3 bahawa Dome dan seorang lagi remaja melawat rumah mereka dan mahu bercakap di luar.
Tindakan Fluck yang enggan keluar untuk bercakap menyebabkan Dome marah lalu memasuki rumah itu dan memukul kepala mangsa menggunakan wayar elektrik yang putus.
Keluarga Fluck cuba meleraikan pergaduhan itu, namun mangsa jatuh ke lantai dan diserang sawan. Dia dihantar ke hospital sebelum meninggal dunia selepas empat hari dirawat. Pihak hospital itu merekodkan punca kematiannya sebagai pendarahan subdural akut.

Dome ditahan selepas kejadian itu tetapi dibebaskan dengan ikat jamin sebanyak 20,000 baht (RM2,548) tidak lama kemudian.
Netizen Thailand berang kerana Dome menyiarkan mesej di Facebook yang tidak memaparkan kekesalan dan tidak mempedulikan undang-undang. Dia juga menyiarkan gambar dan video menghadiri sebuah parti dan acara Loy Krathong bersama rakan selepas diikat jamin.
Akhbar Khaosod melaporkan, keluarga Dome menegaskan bahawa mereka tidak menyelamatkannya, sambil menambah, anak mereka tidak menyiarkan apa-apa di media sosial kerana berada dalam tahanan polis.
Keluarga itu juga berkata bahawa mereka tidak campur tangan dalam siasatan polis dan Dome diselamatkan atas keputusan mahkamah. Dome juga tidak didakwa mengikut undang-undang Thailand atas pembabitan dalam kematian seorang remaja lelaki lain dan kekal bebas. – Agensi


50 kertas dibentangkan di persidangan antarabangsa berkaitan kelapa
Oleh Marlia Zakaria

10 November 2022, 10:22 pm
PETALING JAYA – Sebanyak 50 kertas dibentangkan pada Pameran dan Persidangan Antarabangsa kali ke-50 (COCOTECH 2022) di Kuala Lumpur Convention Centre (KLCC) bermula 7 November hingga hari ini.
Kementerian Pertanian dan Industri Makanan (MAFI) dalam kenyataan berkata, ia meliputi topik Keselarasan Dasar Kepada Penyelesaian Perubahan Iklim Untuk Agroindustri Kelapa Berdaya Tahan Dan Mampan Serta Pendapatan Petani, Mempromosi Pembangunan Eksport Hijau Produk Kelapa dan Penyesuaian Agronomi Strategi Perubahan Iklim.
“Selain menjadi platform terbaik bertukar idea dan amalan terbaik bagi lebih memahami isu dan cabaran industri kelapa, persidangan ini juga memberi peluang kepada ahli dan anggota International Coconut Community (ICC) serta pemain industri menjalinkan jaringan kerjasama demi manfaat bersama.
“COCOTECH 2022 mendapat sambutan di luar jangkaan dan turut dihadiri seramai 400 peserta terdiri daripada delegasi negara-negara ahli dan bukan ahli di bawah
ICC serta pakar-pakar tanaman kelapa dari seluruh dunia,” katanya hari ini.
Dalam pada itu, negara anggota dan peserta Persidangan Antarabangsa COCOTECH 2022 mendapat pelbagai manfaat hasil perkongsian merentasi 20 negara anggota ICC dari seluruh dunia.
Katanya, sebanyak 10 usul disenaraikan hasil pembentangan persidangan COCOTECH 2022 antaranya melaksanakan dasar-dasar dan program sesuai bagi mendepani daya tahan perubahan iklim, mengadaptasi strategi amalan agronomi yang berdaya tahan dengan sebarang perubahan iklim dan mengadaptasi strategi pembangunan genetik yang berdaya tahan dengan perubahan iklim.

“Untuk rekod, produktiviti tanaman kelapa di Malaysia menduduki tangga ketujuh di dunia selepas Vietnam, India dan Sri Lanka. Industri kelapa merupakan antara tiga industri penting menyumbang kepada sosioekonomi Malaysia di mana dianggarkan seramai 65,340 keluarga tani terlibat dalam penanaman kelapa.
“Tanaman kelapa merupakan komoditi utama di Malaysia selepas kelapa sawit, getah dan padi. Pada tahun 2020, keluasan penanaman kelapa adalah 84,942 hektar dengan pengeluaran sebanyak 536 juta biji yang menyumbang kepada produktiviti 6,317 biji per hektar,” katanya.
MAFI melalui Jabatan Pertanian memberi tumpuan kepada empat varieti kelapa berhasil tinggi iaitu kelapa hibrid MATAG dan kelapa rendah (dwarf) seperti Malayan Yellow
Dwarf (MYD), Malayan Red Dwarf (MRD) dan kelapa pandan bagi meningkatkan pengeluaran kelapa di Malaysia. – KOSMO! ONLINE


GTA mahu Malaysia kembali jadi Harimau Asia
Oleh MOHD RASDAN AHMAD

10 November 2022, 10:02 pm
PETALING JAYA – Lima objektif dan matlamat utama menjadi taruhan Gabungan Tanah Air (GTA) bagi menawarkan khidmat mereka jika dipilih sebagai kerajaan selepas Pilihan Raya Umum ke-15 (PRU15) nanti.
Pengerusinya, Tun Dr. Mahathir Mohamad berkata, lima objektif tersebut adalah salah satunya; menubuhkan kerajaan yang berwibawa dan bertanggungjawab.
“Kedua, jika diberikan kemenangan pada PRU nanti kami juga berjanji akan menubuhkan sebuah kerajaan yang bebas rasuah dan ketiga kerajaan yang pegang prinsip bersih, cekap dan amanah sebagai teras keseluruhan pentadbiran.
“Keempat, kami sebagai kerajaan yang akan menebus keadaan ekonomi Malaysia dan kembali semula gelaran ‘Harimau Asia’ dan kelima kerajaan yang berprisnsip, berintegriti dan mempertahankan kedaulatan undang-undang,” jelas beliau dalam satu Pengumuman Khas Janji Kami: Agenda Baharu Malaysia, Gerakan Tanah Air- Pejuang sebentar tadi.
Tambah Tun Dr. Mahathir lagi, pihaknya percaya jika kerajaan yang ditubuh memegang prinsip-prinsip tersebut kebajikan rakyat akan boleh dipenuhi.
“Selain itu rakyat dari setiap masyarakat akan mendapat keadilan yang sewajarnya dan tidak akan ada keadilan terpilih ataupun kumpulan kayangan yang diberi keistimewaan tanpa gari manakala rakyat biasa digari.

“Kebebasan rakyat sebagaimana yang diperuntukkan dalam perlembagaan akan dihormati sepenuhnya, ini bermakna hak bukan Melayu dan hak Bumiputera seperti yang termaktub dalam perlembagaan akan dipertahankan.
“Inilah janji kami, janji ini mampu dan pasti kami penuhi jika diberi peluang mendirikan kerajaan,” jelasnya. -KOSMO! ONLINE.


Tidak sedar peluru tertanam di leher selama hampir 80 tahun
Oleh KOSMO!

10 November 2022, 8:00 pm
BEIJING – Keputusan imbasan X-ray ke atas seorang bekas askar di China mendedahkan penemuan mengejutkan berupa sebutir peluru tertanam di lehernya selama hampir 80 tahun, lapor akhbar Daily Star semalam.
Peluru itu menembusi leher Zhao He, kini 95 tahun, semasa Perang Dunia Kedua. Dia tidak menyedari keberadaan peluru itu sehingga ditemui oleh kakitangan perubatan sebuah hospital di wilayah Shandong.
Menantu lelaki Zhao, Wang berkata, bapa mentuanya tidak sedar bahawa dia pernah terkena tembakan di leher dan beberapa tembakan lain di badannya. Parut kecederaan semasa perang juga masih kekal di badannya.
“Dia (Zhao) cedera semasa membawa rakan seperjuangan lain  yang cedera menyeberangi sebatang sungai dalam salah satu pertempuran. Terdapat serpihan lain di dalam badannya juga,” kata Wang.
Seorang pakar perubatan memaklumkan bahawa peluru itu tidak menjejaskan kesihatan Zhao walaupun telah tertanam selama 77 tahun. Peluru itu tidak akan dikeluarkan disebabkan faktor usia Zhao dan sebarang pembedahan akan mengundang risiko.
“Saya sihat selama ini dan tiada sebab untuk mengubah keadaan sekarang,” kata Zhao.

Veteran itu menyertai pasukan tentera China semasa masih remaja. Dia berjuang dalam dua peperangan termasuk Perang Korea pada tahun 1950-an dan berada di pihak Korea Utara untuk menentang Amerika Syarikat (AS) dan tentera Korea Selatan.
Zhao kemudian bersara dan menjadi pekerja di beberapa kilang tempatan. – Agensi


PRU15: PM setuju agih laptop percuma kepada M40 – Ahmad Zahid
Oleh DIYANATUL ATIQAH ZAKARYA

10 November 2022, 7:24 pm
MELAKA – Tawaran pemberian komputer riba secara percuma kepada anak-anak golongan M40 oleh Barisan Nasional (BN) telah dipersetujui Perdana Menteri sekiranya parti itu memenangi Pilihan Raya Umum ke-15 (PRU15).
Pengerusinya, Datuk Seri Dr. Ahmad Zahid Hamidi berkata, persetujuan itu telah dicapai secara dasar dalam pertemuannya bersama Datuk Seri Ismail Sabri Yaakob, pagi tadi.
“Atas persetujuan Perdana Menteri yang telah berjumpa dengan saya pagi tadi, beliau pada dasarnya telah bersetuju untuk pembahagian komputer riba kepada anak-anak dalam kumpulan M40 di seluruh negara.
“Walaupun tidak dimasukkan dalam manifesto (BN), anak-anak yang belajar ini akan diberikan komputer riba secara percuma,”katanya.
Beliau berkata demikian ketika berucap pada Majlis Perasmian Pusat Daerah Mengundi (PDM) Terendak Permai dan Pelancaran BN Com Tangga Batu, di sini, hari ini.
Mengulas lanjut beliau berkata, sekiranya diberikan mandat, parti itu juga akan menyediakan skim khas kepada penggerak industri gig negara untuk menyambung pengajian di peringkat lebih tinggi.

“Anak-anak muda yang baru tamat pengajian sekolah dan berhajat untuk menyambung pelajaran, apatah lagi yang bekerja dalam sektor gig, penghantar makanan dan sebagainya, satu skim khas akan diberikan.
“Untuk anak-anak muda yang tidak masuk ke pusat pengajian tinggi kita telah merancangkan latihan kemahiran diberikan kepada mereka dan tentunya peluang pekerjaan akan diberikan dengan seluasnya,” ujarnya.


Mayat wanita dibunuh ditemui dalam rumah
Oleh IVAN AMIRUL

10 November 2022, 8:56 pm
SANDAKAN – Polis Sandakan menahan seorang lelaki bagi membantu siasatan polis berkaitan penemuan seorang wanita yang ditemui mati dipercayai dibunuh dalam kejadian di sebuah kediaman di kawasan Batu 6, semalam.
Ketua Polis Daerah Sandakan, Asisten Komisioner Abdul Fuad Abdul Malek berkata, sepasukan polis dari Ibu Pejabat Polis Daerah (IPD) Sandakan bergegas ke lokasi kejadian sejurus selepas menerima maklumat pukul 11.47 pagi.
“Hasil siasatan mendapati mangsa adalah seorang wanita tempatan berusia 36 tahun.
“Seorang lelaki berusia lingkungan 30 tahun juga ditahan bagi membantu siasatan polis.
“Siasatan masih dijalankan bagi mengenal pasti motif sebenar kejadian itu termasuklah hubungan mangsa dengan lelaki yang ditahan,” katanya dalam kenyataan media hari ini.
Mengulas lanjut Abdul Fuad berkata, kes disiasat mengikut Seksyen 302 Kanun Keseksaan kerana membunuh.

“Orang awam yang mempunyai maklumat mengenai kejadian itu diminta menyalurkan maklumat kepada pihak polis untuk membantu siasatan,” katanya. – KOSMO! ONLINE


Penggodam Medibank minta wang tebusan RM47 juta selepas berikan diskaun
Oleh KOSMO!

10 November 2022, 9:00 pm
SYDNEY – Kumpulan penggodam yang mencuri rekod perubatan sebuah syarikat penjagaan kesihatan utama di Australia menuntut wang tebusan AS$10 juta (RM47 juta) atau sekitar satu dolar bagi setiap mangsa, bagi mengelak mereka membocorkan maklumat sulit pelanggan.
Awal minggu ini firma Medibank mengesahkan bahawa penggodam-penggodam telah mencuri maklumat kesihatan milik 9.7 juta pelanggannya termasuk maklumat kesihatan Perdana Menteri, Anthony Albanese.
Segelintir maklumat sulit itu didedahkan kumpulan penggodam berkenaan kelmarin, merangkumi ‘senarai nakal’ mereka yang menjalani rawatan untuk ketagihan dadah, penyalahgunaan alkohol dan HIV.
Medibank turut mengesahkan bahawa ‘fail tambahan’, yang dipercayai mengandungi data pelanggan, telah dimuat naik dalam forum web gelap selama semalaman.
Kumpulan penggodam itu menggunakan forum sama untuk memperincikan permintaan wang tebusan mereka.
“Masyarakat bertanya kepada kami tentang wang tebusan, ia adalah AS$10 juta.

“Kami memberikan diskaun, jadi jumlah yang diminta ialah AS$1 (RM4.71) untuk seorang pelanggan,” kata seorang penggodam misteri yang menyiarkan tuntutan mereka di forum itu.
Medibank telah berulang kali enggan membayar wang kepada kumpulan penggodam berkenaan.
“Pendedahan data yang dicuri di web gelap adalah memalukan,” kata Ketua Eksekutif Medibank, David Koczkar semalam.
Dalam perkembangan sama, Menteri Dalam Negeri, Clare O’Neil menyelar kumpulan penggodam itu sebagai ‘keparat’.
“Sukar untuk saya katakan betapa jijiknya saya terhadap ‘keparat’ yang menjadi dalang perbuatan jenayah ini,” katanya kepada Parlimen kelmarin.
Medibank ialah syarikat insurans kesihatan swasta terbesar di Australia dan insiden penggodaman itu berkemungkinan melibatkan data kesihatan beberapa individu paling berpengaruh dan kaya di negara itu.
Kumpulan penggodam itu sebelum ini mengancam untuk menjual data 1,000 warga Australia berprofil tinggi jika syarikat tidak membayar wang tebusan yang diminta. – AFP


PRU15: KJ, Ramanan tinjau mangsa banjir Sungai Buloh
Oleh ALWANI ZAFIRAH

10 November 2022, 8:09 pm
SUNGAI BULOH – Dua calon Parlimen Sungai Buloh yang akan bertanding pada Pilihan Raya Umum ke-15 (PRU15), Khairy Jamaluddin Abu Bakar serta Datuk R. Ramanan yang masing-masing daripada parti Barisan Nasional (BN) dan Pakatan Harapan (PH) dilihat segera turun padang meninjau keadaan mangsa banjir di sini hari ini.
Kedua-duanya meninjau situasi semasa banjir di Kampung Melayu Subang, dan Taman Setia Warisan.
Perkara itu dikongsikan menerusi platform media sosial masing-masing.
Hujan lebat berterusan sejak awal petang tadi menyebabkan beberapa kawasan di Sungai Buloh dinaiki air sehingga paras betis.
Menurut Khairy Jamaluddin yang juga Penyandang kerusi Parlimen Renbau itu berkata, antara penyebab berlaku banjir kilat di kawasan terlibat adalah disebabkan sistem perparitan yang daif selain saiz ban tidak mencukupi untuk menjadi penghadang kepada air sungai.
“Ban di Taman Setia Warisan tidak cukup panjang, apabila air sungai deras disebabkan hujan, air sungai akan melimpah ke kawasan perumahan penduduk.

“Kita akan usaha untuk tinggikan tembok ban atau sambungkan laluan sungai lebih panjang untuk elak air melimpah,” katanya dalam satu video yang dimuat naik di TikTok sebentar tadi. – KOSMO! ONLINE


PRU15: 20 laporan, enam kertas siasatan dibuka di Pulau Pinang
Oleh SAFINA RAMLI

10 November 2022, 8:02 pm
GEORGE TOWN – Polis Pulau Pinang telah membuka enam kertas siasatan berhubung laporan jenayah dan kesalahan sepanjang kempen Pilihan Raya Umum Ke-15 (PRU15) setakat hari ini.
Jurucakap Media PRU15 Ibu Pejabat Polis Kontinjen (IPK) negeri berkata, sebanyak 20 laporan polis diterima sejak hari penamaan calon.
“Setakat ini sebanyak enam kertas siasatan dibuka dan antaranya adalah melibatkan Seksyen 427 Kanun Keseksaan (khianat), Seksyen 323 Kanun Keseksaan (cederakan), Seksyen 324 Kanun Keseksaan (serang dan mencederakan) dan Seksyen 427 Kanun Keseksaan (khianat).
“Selain itu, polis turut membuka kertas siasatan melibatkan Seksyen 500 Kanun Keseksaan(fitnah)/233 Akta Akta Komunikasi Multimedia 1998 (penggunaan tidak wajar rangkaian komunikasi),” katanya ketika dihubungi di sini hari ini.
Jurucakap tersebut memaklumkan, polis turut menahan seorang lelaki tempatan bagi membantu siasatan selepas disyaki memeras ugut pengadu yang ingin memasang bendera di kawasan Parlimen Bukit Bendera iaitu di Padang Tembak, Air Itam.
“Lelaki tempatan ini disiasat mengikut Seksyen 385 Kanun Keseksaan kerana melakukan pemerasan,” katanya. – KOSMO! ONLINE


PRU15: PN mimpi di siang hari ingin Muhyiddin jadi PM kali kedua – Ahmad Zahid
Oleh DIYANATUL ATIQAH ZAKARYA

10 November 2022, 7:48 pm
MELAKA – Perikatan Nasional (PN) bermimpi di siang hari sekiranya mengharapkan Presidennya, Tan Sri Muhyiddin Yassin menjadi Perdana Menteri kali kedua seperti mana ‘bosnya’ sewaktu dalam Pakatan Harapan (PH) iaitu Tun Dr. Mahathir Mohamad.
Sindiran itu dilontarkan Pengerusi Barisan Nasional (BN), Datuk Seri Dr. Ahmad Zahid Hamidi ketika mengulas kegagalan PN dalam mentadbir negara selama 17 bulan di bawah kepemimpinan Muhyiddin.
“Jika ada yang berniat untuk jadi Perdana Menteri kali kedua seperti bos dia yang jadi Perdana Menteri kali kedua selepas 22 tahun, selepas itu 22 bulan, maka parti itu hanya mimpi di siang hari.
“Rugilah jika mereka tidak pernah menyesal memilih PH, jika kali ini memilih PN kerana rekod pencapaian 62 tahun memerintah bermula daripada Perikatan, diikuti BN dan kemajuan negara ini adalah atas sokongan BN,” katanya.
Beliau berkata demikian ketika berucap pada Majlis Perasmian Pusat Daerah Mengundi (PDM) Bukit Terendak dan Pelancaran BN Comm Tangga Batu di sini, hari ini.
Tambahnya lagi, di bawah pentadbiran Muhyiddin juga, Malaysia menjadi satu-satunya negara yang menggantung Parlimen kononnya kerana pandemik Covid-19.

Mengulas lanjut, calon BN kerusi Parlimen Bagan Datuk itu menegaskan, buat kesekian kalinya, pendirian parti kekal menamakan Datuk Seri Ismail Sabri Yaakob sebagai calon Perdana Menteri.
“Apabila UMNO membuat keputusan, BN buat keputusan, kita akan terus komited menentukan bahawa Perdana Menteri kita adalah yang sedang menjalankan tugas dengan baik di Putrajaya ketika ini.
“Jangan timbul spekulasi, jangan timbul ramalan, jangan cucuk-mencucuk di kalangan kami, we have no problem at all,” katanya. – KOSMO! ONLINE


PRU15: Proses meremajakan UMNO, BN berjaya
Oleh KHAIRUL MOHD. ALI

10 November 2022, 7:34 pm
JOHOR BAHRU – Proses meremajakan UMNO dan Barisan Nasional (BN) khususnya dalam Pilihan Raya Umum ke-15 (PRU15) ini berjaya membuahkan hasil positif apabila masyarakat termasuk golongan muda dilihat semakin mesra BN.
Timbalan Pengerusi UMNO Johor, Datuk Nur Jazlan Mohamed berkata, perkara itu dapat dilihat menerusi kempen yang dijalankan pihaknya selaku calon BN bagi kerusi Parlimen Pulai.
Menurut beliau, Pilihan Raya Negeri (PRN) Johor sebelum ini telah buktikan usaha itu apabila UMNO dan BN berjaya menubuhkan kerajaan negeri baharu dan juga melantik Menteri Besar dalam kalangan orang muda.
“Hasrat dan harapan orang muda adalah agar kerajaan tunjuk jalan bantu mereka capai masa depan lebih-lebih lagi selepas kecelaruan politik sejak 2018 lalu.
“Mungkin orang muda masih belum lagi buat keputusan, tetapi kerana mereka nak masa depan lebih baik jadi mereka boleh pertimbangkan BN, undi kami dalam PRU15,” katanya kepada pemberita selepas berkempen di Skudai Kiri di sini hari ini.
Tambah Nur Jazlan, proses meremajakan UMNO dan BN akan terbukti sekali lagi pada 19 November ini apabila rakyat Malaysia termasuk orang muda memberikan sokongan dan kepercayaan kepada BN untuk kembali mentadbir.

“Ini kerana jika dilihat, BN adalah parti politik yang paling ramai meletakkan calon baharu dan muda, disamping calon senior yang benar-benar serius dan komited dalam meningkatkan kesejahteraan rakyat.
“Proses itu telah berlaku dengan lancar di Johor, kini langkah seterusnya adalah dengan memastikan proses sama turut berlaku di peringkat pusat pasca PRU15 ini.
“Adalah penting untuk rakyat memastikan kerajaan negeri dan kerajaan pusat ditadbir oleh kerajaan yang sama bagi membolehkan segala perancangan dan pembangunan yang telah dirancang dilaksanakan dengan jayanya,” jelasnya.-KOSMO! ONLINE